
Előszó

A hatalom fogalma tekintetében még ma is elméleti káosz uralkodik. A jelenség magától értetődő volta a fogalom teljes homályosságával párosul. Egyesek számára elnyomást jelent. Mások szerint a kommunikáció alkotóeleme. A hatalomról alkotott jogi, politikai és szociológiai elképzelések kibékíthetetlen ellentétben állnak egymással. A hatalmat hol a szabadsággal, hol a kényszerrel hozzák kapcsolatba. Egyesek szerint a közös cselekvésen alapul. Mások számára a küzdelemmel függ össze. Egyesek szigorúan elhatárolják az erőszaktól. Mások szerint az erőszak nem más, mint a hatalom fokozott megjelenése. A hatalmat hol a joggal, hol az önkénnyel hozzák kapcsolatba.

Tekintettel erre az elméleti zűrzavarra, egy olyan mozgó hatalomfogalmat kell találnunk, amely képes a hatalomról alkotott széttartó elképzeléseket magában egyesíteni. A hatalom valamilyen alapformáját kell tehát kialakítani, amely belső alkotóelemeinek elmozdulásával más és más megjelenési formákat hoz létre. A jelen könyv ezt az elméleti célt tűzi maga elé. A hatalmat tehát alapfokon olyannak fogjuk tekinteni, mint amely azon a körülményen alapul, hogy nem tudjuk pontosan, voltaképpen miről van szó.1




A hatalom logikája

Hatalom alatt rendszerint a következő oksági összefüggést értjük: az ego hatalma az az ok, amely az alter meghatározott viselkedését idézi elő, annak akarata ellenére. Képessé teszi az egót arra, hogy saját döntéseit keresztülvigye anélkül, hogy az altert tekintetbe kellene vennie. Így az ego hatalma korlátozza az alter szabadságát. Az alter mint valami tőle idegent szenvedi el az ego akaratát. A hatalom e bevett elképzelése nem felel meg komplexitásának. A hatalmi történés nem merül ki az ellenállás letörésének, az engedelmesség kikényszerítésének kísérletében. A hatalomnak nem kell kényszer formáját öltenie. Ha egyáltalán megképződik egy ellentétes akarat, amely szembeszáll a hatalmat birtoklóval, az éppenséggel a hatalom gyengeségének jele. Minél erősebb a hatalom, annál békésebben hat. Ha külön magára kell utalnia, akkor már meggyengült.2

A hatalom „az akarat semlegesítésével”3 sem azonos. Ez azt jelenti, hogy egy fennálló hatalmi törekvéssel szemben az alávetett részéről egyáltalán nem egy saját akaratnak kell először megképződnie, hiszen egyébként is a hatalmat birtokló akaratának kell engedelmeskednie. Cselekvési lehetőségeinek megválasztásában ezáltal a hatalmat birtokló irányítja. Vannak azonban a hatalomnak olyan formái, amelyek az akarat ilyen semlegesítésére is kiterjednek. Ugyanis egy magasabb rendű hatalom jele az, ha az alávetett magától és kifejezetten éppen azt akarja, amit a hatalmat birtokló akar, ha az alávetett a hatalmat birtokló akaratának mint saját akaratának engedelmeskedik, sőt, előre feltételezi azt. Ugyanis az alávetett a hatalmat birtokló akaratának tulajdoníthatja azt, amit egyébként is tenne, és nyomatékos „igenlésként” hajthatja végre. A hatalom közegében így ugyanannak a cselekvésnek a tartalma más alakot ölt, mégpedig azáltal, hogy a hatalmat birtokló cselekvését az alávetett mint saját cselekvését igenli vagy belsővé teszi. A hatalom tehát a forma jelensége. A döntő az, mi motivál egy cselekvést. Nem az „amúgy is kénytelen vagyok”, hanem az „én akarom” utal egy magasabb rendű hatalom jelenlétére. A magasabb rendű hatalomnak adott válasz nem egy belső „nem”, hanem egy nyomatékos „igen”.4 Az okság nem alkalmas megfelelő leírására, hiszen a hatalom itt nem mechanikus nyomatékként működik, amely egyszerűen eltérítene egy testet eredeti mozgásirányától. Sokkal inkább olyan mező, amelyen önszántából mozog.

A kényszermodell nem vet számot a hatalom komplexitásával. A hatalom mint kényszer azt jelenti, hogy saját döntésünket a másik akarata ellenére visszük véghez. Így a közvetítés nagyon alacsony fokát képviseli. Az ego és az alter antagonisztikusan viszonyulnak egymáshoz. Az ego nem talál viszonzásra az alter lelkében. Több közvetítést tartalmaz ezzel szemben az olyan hatalom, amelyik nem a másik cselekvési szándéka ellen, hanem abból kiindulva működik. Az a hatalom magasabb rendű ugyanis, amelyik a másik jövőjét megalkotja, és nem az, amelyik megakadályozza. Ahelyett, hogy az alter egy meghatározott cselekvése ellen irányulna, annak környezetét vagy előterét befolyásolja úgy, hogy az alter önként, negatív szankciók nélkül is amellett döntsön, ami az ego akaratának megfelel. A hatalmat birtokló minden erőszak kifejtése nélkül helyet talál a másik lelkében.

Az oksági modell nem alkalmas komplex viszonyok leírására. Már a szerves élet kivonja magát az oksági viszony alól. Az élettelen, passzív dologgal ellentétben a szervezet nem hagyja, hogy egy külső ok a saját hozzájárulása nélkül hasson. Inkább önállóan reagál az okra. A szervest éppen az a képesség jellemzi, hogy saját választ ad a külső indítékra. Egy élettelen dolog viszont nem válaszol. A külső ok megszakítása, átalakítása, hogy valami új vegye kezdetét benne, az élők jellemzője. Például táplálékra szorul, ám az nem oka életének. Ha lehet itt egyáltalán okról beszélni, akkor az maga az élő, mert hatalmában áll, hogy a számára külsőt meghatározott szerves folyamatok okává tegye. Ezek tehát nem egy külső ok egyszerű ismétlődései a belsőben. Sokkal inkább az élő saját teljesítményei, saját döntései. Önállóan reagál a külsőre. A külső ok csak egyike a sok lehetséges indítéknak, amelyeket maga az élő tesz okká. Az élő soha nem pusztán passzívan szenvedi el ezeket. A külső ok a belső teljesítménye vagy döntése nélkül soha nem hat. Nincs a külsőnek olyasféle közvetlen meghosszabbítása a belsőben, ahogy a mozgási energia adódik át egyik testről a másikra. Még kevésbé alkalmas az okság kategóriája a lelki élet leírására. A lelki élet komplexitása a hatalmi történések olyan komplexitását feltételezi, amelyet nem lehet az ok és okozat lineáris viszonyára lefordítani. Ez megkülönbözteti a hatalmat a fizikai erőszaktól, amelynél az erő és a hatás egyszerű oksági viszonya létrehozható. A fizikai erőszak előnyét éppen a komplexitás ilyen redukciója biztosítja.

Továbbá egy komplex hatalmi történés leírására az egyszerű aritmetika sem alkalmas. Egy csekély ellenhatalom érzékeny károkat okozhat a felsőbb hatalomnak. Ezáltal egy gyenge ellenfélnek is nagy jelentősége, és ezzel nagy hatalma lehet. Bizonyos politikai együttállások nagy hatalommal ruházhatnak fel egy gyenge pártot vagy nemzetet. A komplex kölcsönös függések pedig a hatalmi viszony megfordíthatóságát eredményezik. Az ego mintegy rá van utalva az alter együttműködésére, ezáltal létrejön az ego függése az altertől. Az ego többé nem fogalmazhatja meg és viheti keresztül követeléseit az alter figyelembevétele nélkül, mert az alternek lehetősége van arra, hogy az ego kényszerítésére az együttműködés felmondásával válaszoljon, ami az egót is nehéz helyzetbe hozná. Így az ego függését az altertől a hatalom forrásaként foghatjuk fel és alkalmazhatjuk. Az egészen gyengék is hatalommá változtathatják tehetetlenségüket, ha ügyesen élnek a kulturális normák adta lehetőségekkel.

Figyelembe kell vennünk továbbá a hatalom többrétű dialektikáját. A hatalom hierarchikus modellje, amely szerint egyszerűen fentről lefelé hat, nem dialektikus. Minél több hatalma van egy hatalom birtokosának, annál inkább rászorul az alávetettek tanácsára és együttműködésére. Igaz, hogy sok mindent megparancsolhat. A komplexitás növekedésével azonban a tényleges hatalom tanácsadóira száll át, akik megmondják neki, mit kell parancsolnia. A hatalommal rendelkezők sokrétű függősége az alávetettek számára hatalom forrása lesz. A hatalom strukturális szóródásához vezet.

Makacsul tartja magát az a nézet, hogy a hatalom kizárja a szabadságot. De nem így van. Az ego hatalma éppen olyan együttállásokban éri el maximumát, amikor az alter önként enged akaratának. Az ego nem szorítja ki az altert. A szabad hatalom nem oximoron. Azt mondja: az alter szabadon engedelmeskedik az egónak. Aki abszolút hatalomra akar szert tenni, annak nem az erőszakot, hanem a másik szabadságát kell használnia. Abban a pillanatban éri el, amikor a szabadság és az alávetettség pontosan egybeesik.

Az egyfelől a parancsoláson, másfelől a szabadságon és saját magától értetődő voltán alapuló hatalom mégsem két egymással ellentétes modell. Csak látszatra különböznek. Elvont szinten megmutatkozik közös struktúrájuk. A hatalom képessé teszi az egót arra, hogy önmagánál legyen a másikban. Az ego az alterben saját döntéseit váltja valóra. Ezáltal folytatódik az alterben. A hatalom olyan tereket hoz létre az ego számára, amelyek a sajátjai, amelyekben a másik jelenléte dacára önmagánál lehet. Képessé teszi arra a hatalmat birtoklót, hogy a másikban önmagához térjen vissza. Ez a folytonosság éppúgy létrehozható kényszer, mint a szabadság alkalmazásával. A szabadságban létrejött engedelmesség esetében az ego folytonossága nagyon stabil. Az alter által közvetített. Az én kikényszerített folytonossága ezzel szemben a közvetítés hiánya miatt nagyon törékeny. De a hatalom mindkét esetben hozzásegíti az egót, hogy az alterben folytatódjon, az alterben önmagánál legyen. Ha a közvetítés nullára csökken, a hatalom erőszakba csap át. A tiszta erőszak az altert szélsőséges passzivitásra és szabadsághiányra kárhoztatja. Nincs belső kontinuitás ego és alter között. Egy passzív dologgal szemben hatalom, annak voltaképpeni értelmében, nem lehetséges. Így az erőszak és a szabadság egy hatalmi skála két végpontja. A közvetítés növekvő mértéke több szabadságot, illetve a szabadság fokozott érzetét hozza létre. Így a hatalom megjelenési formája a közvetítések belső struktúráján alapul.

A hatalom kontinuum jellegű. A hatalommal rendelkező számára az én tág terét hozza létre. A hatalomnak ez a logikája magyarázza, hogy teljes elvesztését miért abszolút térvesztésként éljük meg. A hatalmat birtokló teste, amely mintegy az egész világot kitöltötte, nyomorult húsdarabbá zsugorodik. A királynak nemcsak egy természeti, halandó teste van, hanem politikai-teológiai teste is, amely mintegy birodalmával egy kiterjedésű. A hatalom elvesztése erre a kis, halandó testre veti vissza.5 Így a hatalom elvesztését egyfajta halálként éli meg.

Tévedés azt hinni, hogy a hatalom csak akadályoz vagy zavar. Már a kommunikáció közegeként is gondoskodik róla, hogy az egy adott irányban folyamatos legyen. Az alávetettet arra használják (ám nem okvetlenül kényszerítik), hogy a döntést, vagyis a hatalmat birtokló cselekvésének megválasztását magára vállalja. A hatalom olyan „esély”, amely „a valószínűtlen szelekciós együttállások létrejöttének valószínűségét növeli”.6 Egy meghatározott irányba tereli vagy téríti el a kommunikációt, miközben megszünteti a lehetséges eltérést a hatalmat birtokló és az alávetett cselekvéseinek megválasztása között. Így valósítja meg „a cselekvés megválasztásának átvitelét az egyik döntési pontról a másikra”, ami határt szab „az emberi cselekvési lehetőségek meghatározatlan komplexitásának”.7 A hatalom kommunikatív vezetésének nem kell represszívnek lennie. A hatalom nem az elnyomáson alapul. A kommunikáció közegeként inkább konstruktív. Ezért határozza meg Luhmann „katalizátorként” a hatalmat. A katalizátorok meggyorsítják az események bekövetkeztét, vagy befolyásolják az adott folyamatok lezajlását, anélkül hogy eközben ők maguk megváltoznának. Ezáltal „időt nyernek”. A hatalom ebben az értelemben is produktív.

Luhmann a hatalmat arra a kommunikációs együttállásra korlátozza, amikor az alávetett lehetséges „nem”-je mintegy a levegőben lóg. A hatalom mint kommunikációs médium iránti igény akkor jelentkezik, amikor a cselekvés megválasztásának átvállalása valószínűtlen, azaz egy kommunikációs szűk keresztmetszet esetén.8 A hatalomnak kell a mindig lehetséges „nem”-et „igen”-né változtatnia. A mindig „nem”-et mondó hatalom negatív elképzelésével szemben a kommunikációs médium hatalma abban áll, hogy növeli az „igen” valószínűségét. Az alávetett „igen”-jének nem kell ujjongónak lennie. De nem is okvetlenül kényszer eredménye. A hatalom mint „esély” pozitivitása és produktivitása az ujjongás és a kényszer köztes terének tágasságában terül el. A hatalom pusztító vagy gátló voltának benyomása abból származik, hogy csak a kényszer közvetítésben szegény körülményei között terelődik figyelmünk az előnyomuló hatalomra. Ahol ellenben a hatalom nem kényszerként lép fel, alig vagy csak kevéssé érzékeljük mint olyant. Mintegy elmerül a beleegyezésben. A hatalom negatív megítélése tehát szelektív észlelésből származik.

Max Weber a következőképpen határozza meg a hatalmat: „Minden olyan esetben hatalomról beszélünk, amikor egy társadalmi kapcsolaton belül van rá esély, hogy valaki saját akaratát az ellenszegülés ellenére is keresztülvigye, függetlenül attól, min alapul ez az esély.”9 Majd hozzáteszi, hogy a „hatalom” fogalma szociológiai szempontból „amorf”. Az „uralom” szociológiai fogalma, amely azt garantálja, hogy „egy parancs várhatóan engedelmességgel fog találkozni”, ezzel szemben „pontosabb”. Ez a megítélés nem problémamentes. A hatalom szociológiai szempontból biztosan nem „amorf”. Ez a benyomás csak korlátozott nézőpontból származik. Egy differenciált világ a hatalom közvetett, csöndben ható, kevéssé nyilvánvaló alapjait hozza létre. Erre a komplexitásra és közvetettségre vezethető vissza a benyomás, hogy a hatalom „amorf”. Ellentétben a parancsuralommal, a hatalom nem lép színre nyíltan. A hatalom hatalma éppen abban áll, hogy kimondott „parancs” nélkül képes döntéseket és cselekvéseket elindítani.

A hatalom nem áll szemben a szabadsággal. Éppen a szabadság különbözteti meg a hatalmat az erőszaktól vagy a kényszertől. Luhmann is olyan „társadalmi kapcsolattal” hozza összefüggésbe a hatalmat, „amelyben mindkét oldalon másképpen cselekedhetnének”.10 Kényszerített cselekvés esetén eszerint nem képződik hatalom. Már az engedelmesség is szabadságot feltételez, hiszen még mindig választás. A fizikai erőszak ezzel szemben az engedelmesség lehetőségét is megsemmisíti. Azt csak passzívan elszenvedik. Az engedelmességben több az aktív elem és a szabadság, mint az erőszak passzív elszenvedésében. Mindig ott van egy alternatíva a hátterében. A hatalmat birtoklónak is szabadnak kell lennie. Ha ugyanis egy tényállás kényszeríti egy adott döntés meghozatalára, akkor nem neki, hanem, ha egyáltalán, a kényszerítő tényállásnak van hatalma. Annak van passzívan kiszolgáltatva. A hatalmat birtoklónak szabadnak kell lennie, hogy egy adott cselekvést választhasson és végrehajthasson. Legalábbis abban az illúzióban kell lennie, hogy döntése tényleg az ő választása, tehát abban az illúzióban, hogy ő szabad.

Elvileg minden kommunikáció esetén nyitott kérdés, hogy az ego döntését az alter elfogadja vagy visszautasítja-e. Az ego hatalma azonban növeli annak valószínűségét, hogy az alter az ego döntéseinek engedelmeskedik. Luhmann így a hatalmat olyan kommunikációs médiumként fogja fel, amely növeli annak valószínűségét, hogy az ego döntését az alter elfogadja. Igaz, hogy a hatalomnak ez a modellje a hatalmat a szabadság gondolatával köti össze. De a hatalmi viszony még itt is egy negatívan értékelt helyzet elkerüléséhez van kötve. Ezt a tényállást Luhmann egy példája világossá teszi: „A egy mindkettőjük által negatívan értékelt fizikai küzdelemmel fenyegeti B-t. Hatalma azon alapul, hogy ő kevésbé negatívan értékeli a küzdelmet, mint B, és azon, hogy mindkét fél számára adott az alternatívák egy második, kevésbé negatívan értékelt kombinációja, amelyet mindketten választhatnak. Az ilyen helyzetekben annak van nagyobb esélye a történtek meghatározására, akinél az alternatívák együttállása rugalmasabb, és így még el tud fogadni olyan helyzeteket, amelyek a másiknak már túl kellemetlenek.”11

Luhmann tehát egy negatív szankcióval (például elbocsátás vagy más hátrányok kilátásba helyezése) hozza összefüggésbe a hatalmat. A hatalom gyakorlásához az egónak rendelkeznie kell azzal a lehetőséggel, hogy az alterre egy negatív szankció segítségével nyomást gyakoroljon. A negatív szankció egy olyan cselekvési lehetőség, amelyet mindkét fél, vagyis az ego és az alter egyaránt szeretne elkerülni, de az alter jobban, mint az ego. Hiszen ha az alter elbocsátása nem őt, hanem az egót érintené érzékenyebben, az ego nem alkalmazhatná hatalmi eszközként. Ebben a fordított helyzetben a felmondás válna hatalom forrásává az alter számára. Luhmann szavaival: „A negatív szankció csak egy készenlétben tartott alternatíva – olyan alternatíva, amelyet a hatalom alapjául szolgáló normális esetben mindkét fél szívesebben kerülne el, mint érvényesítene. A hatalom ekkor abból származik, hogy a hatalmat birtokló inkább vállalná a negatív szankció érvényesítését, mint az alávetett. Éppen mivel nem veszik igénybe, és mindaddig, amíg nem veszik igénybe, a negatív szankció felfüggesztésének lehetősége hatalmat biztosít. Ennélfogva a hatalomnak akkor van vége, amikor provokálható. A fizikai erőszak alkalmazása nem a hatalom gyakorlása, hanem kudarcának kifejeződése.”12

Luhmann hatalomelmélete több ponton problematikus. A hatalmi történéshez először is nem feltétlenül szükséges, hogy mindkét fél el akarja kerülni a negatív szankció bekövetkeztét. Ha mondjuk a hatalmat birtoklónak megvan a lehetősége, hogy az alávetettet minden további nélkül egy másikkal helyettesítse, akkor az alávetettel ellentétben nem kell a szankció bekövetkeztétől, vagyis a tényeges elbocsátástól tartania. Egy hatalmi viszony létrejöttéhez tehát nem szükséges olyan alternatívának rendelkezésre állnia, amelynek bekövetkeztét mindkét fél szeretné elkerülni. Elég, ha csak az egyik fél akarja elkerülni. Ez az aszimmetria nem okvetlenül csökkenti a hatalmat birtokló hatalmát. Esetleg nagyobb hatalommal ruházza fel. A több hatalom itt több szabadságot jelent a hatalmat birtokló számára. Szabad, mert a másik immár nem korlátozhatja cselekvését.

A hatalmi viszony, közelebbről nézve, még egyoldalú elkerülési alternatívát sem feltételez, vagyis olyan alternatívát, amelyet csak az alávetett akar elkerülni. Ha az alter átveszi az ego döntését, akkor nem kell, hogy beleegyezése a negatív szankciótól való félelmen alapuljon. Az alter „igen”-je az ego döntésének mint olyannak az igenlése lehet, mégpedig az elkerülési alternatívára vetett oldalpillantás nélkül. Az ego hatalma éppen az alter hangsúlyos, a „na jó” minden árnyalatát nélkülöző „igen”-jével éri el tetőpontját. Luhmann szerint ezzel szemben a hatalomgyakorlás mindig egy „na jó”-n alapul. A hatalom erős birtokosa azonban nem puszta beleegyezést, hanem lelkesedést és elragadtatást vált ki.

A hatalom Luhmann szerint a cselekvési alternatívák gyarapodásával arányosan nő. „A hatalom birtokosának akkor nagyobb a hatalma, ha több és többféle döntés hatalmi megvalósítása között tud választani, és ezenkívül nagyobb, ha egy olyan féllel szemben teheti, aki a maga részéről több és többféle alternatívával rendelkezik. A hatalom mindkét fél szabadságával nő, például egy társadalomban abban a mértékben, ahogy az alternatívákat hoz létre.”13 Biztosan a szabadság és a hatalom jele, ha az ego a hatalmi kommunikációhoz a cselekvési lehetőségek sokaságával rendelkezik. És az ego hatalmát mutatja az is, ha az alter a még rendelkezésére álló vonzó cselekvési lehetőségek ellenére elfogadja az ego választását. Az a szabadság azonban, amellyel az alter tág cselekvési játéktere alapján rendelkezik, nem növeli szükségképpen az ego hatalmát. Akár ki is kezdheti. Az alávetett fél szabadságérzete nem a rendelkezésére álló alternatívák mennyiségétől függ. A döntő sokkal inkább az „igen”-ek szerkezete és intenzitása, amelyekkel az alter az egónak válaszol. A szabadság érzését keltő „igen” nyomatékossága nem függ a cselekvési lehetőségek tömegétől.

Luhmann abból a feltevésből indul ki, „hogy a fölérendelt hatalma az alávetettel szemben és az alávetett hatalma a fölérendelttel szemben a viszony intenzitásával egyidejűleg nő”.14 Eközben a vállalatvezetés egyik felismerésére utal, amely szakít a befolyásolás hierarchikus modelljével: „A nagyon termelékeny részlegek vezetőinek másféle, jobb vezetési módszerük van, mint a kevéssé termelékenyeknek. Ez a jobb módszer nagyobb befolyást biztosít a főnöknek, miközben az alávetetteknek is több lehetőséget biztosít befolyásuk gyakorlására.”15 A fölérendelt sokat veszít befolyásából, ha döntéseit nem fogadják el teljesen az alárendeltjei, mert a döntésekre gyakorolt befolyásolása és befolyása azok tényleges végrehajtására az alárendeltek által nem esik egybe. Könnyen lehet, hogy az autoriter módon döntő fölérendeltnek csak csekély befolyása van a végrehajtás folyamatára. De ez nem jelenti azt, hogy az alárendeltek lehetősége befolyásuk gyakorlására nagyobb befolyást vagy akár több hatalmat biztosítana a fölérendelt számára. A fölérendelt kísérlete, hogy elbocsátást vagy más negatív szankciót kilátásba helyezve vigye keresztül döntését, biztosan nem növeli hatalmát. Olyan hatalmi viszonyt hoz ugyanis létre, amely a gyenge közvetítés miatt törékeny. Akkor lenne nagyobb a hatalma, ha az alárendeltekkel megosztaná. De a hatalma nem lesz nagyobb attól, hogy az alárendeltek nagyobb befolyást gyakorolnak rá. A kölcsönös befolyás növekedése a vállalkozás hatékonyságát növelheti. De nem növeli a cselekvők hatalmát. Így a hatalom decentralizálása nagyobb termelékenységre vezet. Továbbá a viszony nem egyszerűen a kölcsönös befolyás erősödésével lesz intenzívebb. A viszony intenzívebbé válása vagy kölcsönös bizalommal, vagy kölcsönös elismeréssel érhető el. Ráadásul a bizalom is fokozza a komplexitást, ami előnyösen befolyásolja a döntési folyamatot. Egyenesen termelékenységfokozó hatású a bizalom és elismerés kommunikációs légköre, amely azonban nem azonos a hatalom légkörével. A viszony intenzitásának növekedése nem egyszerűen a hatalom összegét növeli meg. Nem meggyőző tehát Luhmann tétele, mely szerint a viszony intenzitása egyszerre növeli a fölérendeltek és az alávetettek hatalmát.

Továbbá a hatalom nem azonosítható a befolyással. A befolyás hatalomsemleges lehet. Nem tartalmazza a hatalomra jellemző intencionalitást, amely az én folytonosságát létrehozza. Egy alárendelt, aki mondjuk a különleges ismeretei révén képes nagy befolyást gyakorolni a döntési folyamatra, nem feltétlenül rendelkezik nagy hatalommal. A befolyásgyakorlás lehetősége nem torkollik magától hatalmi viszonyba. Először értékesülnie kell benne.

Luhmann ezt írja a fizikai erőszakról: „A hatalomképződés viszonya a fizikai erőszakhoz kétértelmű. Az mintegy az irrealitásban használja az erőszakot, vagyis azt feltételezve, hogy nem fogják alkalmazni. Az erőszakot virtualizálják, negatív lehetőségként stabilizálják.”16 A jogállam rendelkezik ugyan az erőszak alkalmazásának lehetőségével, amelyet a jogrend megsértése esetén aktiválnak, de ez nem jelenti azt, hogy a jogállam erőszakon, vagy valamely más negatív szankción alapulna. A negatív szankció vagy az erőszak alkalmazásának lehetőségére vetett oldalpillantás nem feltétele a pozitív hatalmi történésnek. A bűnözés elkerülését elsősorban nem a büntetéstől való félelem, hanem a jogrend elfogadása teszi lehetővé, azon az alapon, hogy a jog az én akaratom, a saját cselekvésem, az én szabadságom. Bizonyos, hogy a törvény mögött ott van a pallos.17 De nem azon alapul. És aki csak negatív szankciót alkalmazva képes keresztülvinni döntését, annak nem sok hatalma van. Ha egy szervezet a szankciók kis választékával rendelkezik, ez semmit sem mond arról, mennyi hatalma van valójában. A hatalom logikája szempontjából elképzelhető olyan hatalmas szervezet, amely egyetlen negatív szankciót sem ismer. A hatalom összekapcsolása a negatív szankcióval Luhmann-nak sem engedi meg, hogy érzékelje egy szabad hatalom lehetőségét.

Egy szervezet növekvő komplexitása oda is vezethet, hogy teljesen elválik a cselekvő személyektől, és névtelen nagyságként18 önállósul. Kafkánál beszédes ábrázolásait találjuk ennek a folyamatnak, amely a cselekvő személy elidegenedését is eredményezi. Kafkai hatásúak Luhmann észrevételei is a modern szervezetről: „A szervezet logikája különös dolgokat igényel és visz keresztül: az embernek munkásként órákon át egyforma lyukakat kell fúrnia, kórházi ápoltként, jóllehet beteg, reggel hatkor föl kell ébrednie és lázat kell mérnie, professzorként jelentéktelen és szinte mindig következmények nélküli ülésekről feljegyzéseket készítenie. A szervezet ilyen mechanizmusai a legmeglepőbb cselekvési választásokat eredményezhetik – messze több és többféle cselekvést, mint az erőszak fenyegetése.”19 A szervezet strukturális elöregedése biztosan kényszereket hoz létre. Luhmann azonban ezeket a kényszereket összetéveszti a hatalommal, amikor ezt írja: „A múlt egyetlen zsarnoka, a történelmi nagyhatalmak egyetlen állítólag abszolút uralkodója nem volt soha képes ilyen kiterjedésű jelentős hatalmat kialakítani – az idegenként meghatározható döntések száma és sokfélesége tekintetében. Még a terror sem egyenértékű alternatívája a szervezetnek.”20 Luhmann itt problematikus módon az idegenként meghatározható döntések többletét a hatalomnak tulajdonítja, miközben egy másik helyen hatalom és szabadság pozitív kölcsönhatását feltételezi. Hiszen ezt mondja: „A hatalom mindkét fél szabadságával nő, például egy társadalomban abban a mértékben, ahogyan az alternatívákat hoz létre.” Luhmann a hatalmat a döntéstől és a választás áthelyezésétől teszi függővé. Minél komplexebb egy szervezet, annál nagyobb hatalmat, vagyis nagyobb szelekciós teljesítményt kell felmutatnia. Ez a tétel annyiban problematikus, hogy a szelekciót nem egyedül a hatalom hajtja végre. A hatalom nem a döntések mennyiségével arányosan növekszik.

A modern szervezetek kommunikációs szerkezetét illetően Luhmann az alábbi következtetésre jut: „Mindennek ellenére sok jel mutat arra, hogy a társadalmi evolúció versenyfutásában a hatalmi mechanizmus a vesztesek közé tartozik.”21 A hatalom Luhmann szerint túl csekély komplexitással rendelkezik a modern társadalom számára, mivel „túl konkrét síkon helyezkedik el”. A modern szervezet nem tuszkolható át „a kölcsönösen elfogadható cselekvési szándékok tűfokán”.22 Luhmann diagnózisa, mely szerint a hatalom a társadalmi evolúció vesztesei közé fog tartozni, arra a hatalomelméleti feltevésére vezethető vissza, amely a hatalmat embereket érintő emberi cselekvések megválasztására korlátozza. A hatalom „emberek hatalma emberek fölött”.23

Luhmann tudja ugyan, hogy a hatalomgyakorlás mint „szelekciós folyamat” „rendszerstruktúráktól függ”. A rendszer a cselekvési lehetőségek meghatározott együttállását hozza létre, amelyen belül a hatalmi kommunikáció lezajlik. A hatalom így „struktúrafüggő választás”. Az alternatíva-együttállásokat, amelyek között a szelekciós folyamat lezajlik, a rendszer határozza meg. A hatalmi kommunikáció cselekvői a rendszer által létrehozott helyzet foglyai, amely a mindenkori interperszonális hatalmi viszonyt előformálja. Ez az előformálás tudatelőttesen is bekövetkezhet. Egy reflexió előtti előformálás lehetősége azért is rejtve marad Luhmann számára, mert elmélete szerint a hatalmi kommunikáció teljes egészében a cselekvés tudatos megválasztásának áttekinthetőségében zajlik. Az ő hatalomelméletében nincs helye a hatalom olyan formájának, amely a tudatos választáson innen íródna bele egy, az egót és az altert átfogó kontinuumba.

Minthogy Luhmann a hatalmat a kommunikáció egyes cselekvőinek ilyen lineáris viszonyára korlátozza, alig vesz tudomást arról a térbeli hatalomról, amely egy kontinuum, egy egész formáját ölti. A tér befolyásolhatja a kommunikáció vonalait anélkül is, hogy ezek különösképpen érzékelnék. A távollévőnek gyakran több hatalma van, mint a jelenlévőnek. A térbeli hatalom olyan gravitációként is jelentkezhet, amely a diffúz erőket egy alakzatba gyűjtve átfogó rendet hoz létre. Ennek hatásmódja nem írható le lineáris kauzalitással. A hatalom itt nem okként hat, amely az alávetettekből egy meghatározott cselekvést hívna elő. Inkább egy teret nyit meg, amelyben egy cselekvés előbb irányt, azaz értelmet kap, egy teret tehát, amely megelőzi az oksági vagy cselekvésláncolat vonalát. Egy domínium, amelyen belül az egyiknek több hatalma lehet, azaz domináns lehet a másikhoz képest. A hatalom egy helyet teremt, amely az egyes hatalmi viszonyok előtt helyezkedik el.

A hatalom a folytonosság különböző formáit hozza létre. Amint már utaltunk rá, képessé teszi arra az egót, hogy az alterben folytatódjon, az alterben önmagát pillantsa meg. Az ego számára az én általános folytonosságát teremti meg. A hatalom élvezete éppen az ego ilyen folytonosságérzetére vezethető vissza.

Minden hatalmi tér az önmagát akaró én struktúrájával rendelkezik. Igaz, hogy az olyan egyének feletti hatalmi képződmény, mint az állam, nem az egyes egyén akaratán alapul. Mégis rendelkezik egy önmagát állító én megalkotottságával. Az államfő alakja ezt a szubjektivitásstruktúrát tükrözi. Minden hatalmi tér egy én kontinuuma, amely másokkal szemben tartja fenn magát. A folytonosság és a szubjektivitás olyan strukturális elemek, amelyek a hatalom minden megjelenési formájában közösek.

Az egyének fölötti hatalmi képződmények is különböző közvetítési struktúrákkal rendelkeznek. Ennek megfelelően az egész más-más módon viszonyul az egyeshez. A közvetítés hiányában az egész maga alá gyűri az egyest. Itt a hatalomnak tilalmakhoz vagy parancsokhoz kell folyamodnia. Az egész csak kényszer révén folytatódik az egyesben. Intenzív közvetítés mellett ezzel szemben a folytonosság kényszer nélkül létrejön, mert az egyes az egészet mint saját meghatározottságát éli meg. Az egészhez való viszonyában semmi sincs az egyesre rákényszerítve. Így például a jogállamban az egyes polgárok a jogrendet nem külső kényszernek érzik. Sokkal inkább az ő saját meghatározottságukat jelenti. Az teszi őket igazán szabad polgárokká. A totalitárius államban ezzel szemben az egyes az egészet mint idegen meghatározottságot szenvedi el. Az ilyen közvetítetlenség sok kényszert eredményez. A kikényszerített folytonosság törékeny.

Ha a közvetítés eszméjét tartjuk szem előtt, akkor a hatalom minduntalan egymással szemben fellépő elméleteit egyetlen elméleti modell alá rendelhetjük. A hatalom mint kényszer és a hatalom mint szabadság nem alapvetően különbözőek. Csak a közvetítés foka tekintetében különböznek. Egy hatalom különböző megjelenései. A hatalom minden formája a folytonosság létrehozására irányul, és egy ént feltételez. A közvetítés gyengesége kényszert szül. A legnagyobb közvetítettség esetén a hatalom és a szabadság egybeesik. A hatalom ebben az esetben a legstabilabb.

Még ha egy hatalmi tér belül nagy közvetítettséget ér is el, kifelé, vagyis más hatalmi terekkel szemben ellenségesen viselkedhet. A közvetítés szélsőséges gyöngesége esetén viszonyukat ismét az erőszak határozza meg. Így még egy demokratikus állam is fenyegetőzhet nyílt konfliktussal vagy alkalmazhat erőszakot a saját érdekében. Egy átfogó hatalmi térre, egy magasabb szintű közvetítésre volna szükség, hogy az egymás ellen cselekvő hatalmi tereket egy egésszé egyesítse vagy közvetítse.

A nemzetállamok közti konfliktusok elkerülése érdekében tehát a hatalom logikája értelmében egy nemzetek fölötti hatalmi képződményre, azaz nemzetek fölötti jogrendre,24 vagyis a hatalom és a jog globalizálására van szükség, ami a nemzetállami elkülönültséget áthidalja. A hatalomnak egy olyan helyet kell biztosítani, amely túlterjed a nemzetállamon. A globalizáció erőszakossága onnan ered, hogy nem eléggé globális, nem világközvetítésű, hogy nem egy átfogó hatalmi és közvetítési szint íveli át, ezáltal erősen aszimmetrikus struktúrákat, az esélyek és források igazságtalan elosztását eredményezi. A pró és kontra dialektikus összjátékában jön létre és szilárdul meg egy közvetítési struktúra. A globalizációnak tehát egy dialektikus képződési folyamaton kell átmennie. Hegel azt mondaná, a globalizáció még fogalomtalan. A fogalom közvetítést jelent. Ebben az összefüggésben a világszerte működő gazdasági vállalkozások is előmozdíthatják ezt a közvetítési folyamatot.

A mostanáig tárgyalt hatalmi formák mind kommunikatív jellegűek. A fizikai erőszak alkalmazása annak érdekében, hogy egy adott cselekvést kikényszerítsenek a másikból, még annyiban ugyancsak egy kommunikációs folyamat része, hogy ha erőszakosan is, de egy cselekvésre irányuló döntést valósít meg. Azért vetik be ugyanis, hogy a másikat egy meghatározott cselekvés végrehajtására vagy abbahagyására kényszerítsék. Az erőszak azonban meztelen lesz, ha kivetkőztetik minden kommunikációs összefüggésből. Kínossága vagy alantassága ebből a meztelenségből származik. A másik minden kommunikatív szándék nélkül végrehajtott, önkényes megkínzása vagy teljesen értelmetlen megölése ilyen meztelen, értelem nélküli, egyenesen pornográf erőszakot jelent. Célja nem a kommunikáció. A meztelen erőszak tettese számára végső soron lényegtelen, hogy mit cselekszik a másik. És nem is az engedelmesség számít. Az engedelmesség még mindig kommunikatív aktus lenne. Ez inkább kísérlet a másik cselekvésének, akaratának, sőt szabadságának és méltóságának teljes eltörlésére. A meztelen erőszak célja a másság teljes megsemmisítése.25

Teljesen ki van vetkőztetve a kommunikációból az a hatalomgyakorlás is, amelyet Canetti idéz fel minduntalan, mintha a hatalom egyetlen formája lenne: „Az óceániai mana természetfölötti és személytelen erő, amely emberből emberbe költözhet át. Roppant kívánatos erő ez, és meghatározott úton-módon ki-ki gyarapíthatja magában. Bátor harcos bőven szerezhet belőle. De nem harci tapasztalatának vagy testi erejének köszönheti, mert a mana csupán átköltözik beléje megölt ellenfeléből. […] A győzelem hatása a túlélőre világosabban meg sem fogalmazható. Megölvén a másikat, erősebb lett a túlélő, és a megnövekedett mana újabb győzelmekre képesít. Egyfajta kegyelem ez, amelyet erővel vesz el a túlélő az ellenségtől, de csak akkor szerez meg igazán, ha az ellenség meghal. Nincs ez testi valóságában jelen levő eleven, majd holt ellenség nélkül. Harcolni kell vele, és meg kell ölni: személyesen megölni, ezen a cselekményen múlik minden. A hulla alkalmatosan begyűjtött, megevett, fölaggatott porcikái aztán mindig emlékeztetik a túlélőt, hogy meggyarapodott az ereje.”26 Ezt az archaikus küzdelmet nem szükséges egy érdekkonfliktusnak megelőznie, amely kommunikatív jelleget kölcsönözne neki. Egyedül a másik megöléséről és a megölt észleléséről van szó. A hatalom érzete itt közvetlenül, vagyis minden kommunikatív közvetítés nélkül jön létre. Éppígy nem abból származik, hogy a másik elismerné a győztes erejét. A hatalom mágikus erőként vándorol át a meggyilkoltból a győztesbe.

Az archaikus tudat a hatalmat nyilvánvalóan birtokolható szubsztanciává dologiasítja. A hatalom azonban viszony. Így alter nélkül az ego számára sincs hatalom. A másik megölése éppen hogy véget vet a hatalmi viszonynak. Vakon egymásnak rontó emberek között nem jön létre hatalom. Csak a fizikai erő különbségei vannak. A voltaképpeni hatalom csak akkor jön létre, ha egyikük, vagy a lehetséges halál miatti félelmében, vagy az ellenfél fizikai fölényét előfeltételezve, aláveti magát. Nem az egyikük halálához vezető küzdelem, hanem annak hiánya hozza létre a tulajdonképpeni értelmében vett hatalmat.

Canetti szemlátomást csak egy nagyon korlátozott hatalomfogalommal rendelkezik. Messzemenően a kényszerrel, elnyomással és alávetéssel tekinti azonosnak. Így a hatalmi viszony nem megy túl a macska-egér viszonyon: „Az elkapott egér a macska erőszakos karmai között van. A macska megragadta, fogja, mindjárt megöli. De amint játszani kezd vele, új elemmel bővül a kép. A macska elereszti az egeret, valamicskét futni hagyja. Az megugrik és iszkol, máris megszűnt az erőszak. A macskának viszont hatalmában áll újra megkaparintania. Ha végleg elengedi az egeret, akkor a hatalmi köréből is elengedi. De addig a pontig, amíg még biztosan elérheti, hatalmában van az egér. A macskának hatalmi szférája van, a macska reménypillanatokat engedélyez az egérnek, persze szigorúan őrzi közben, késztetése, hogy elpusztítsa, nem múlik el: mindezt együtt, a szférát, a reményt, az őrizetet és a pusztíthatnékot a hatalom testének, törzsének nevezhetjük, vagy akár egyszerűen a hatalomnak.”27

A hatalom „kiterjedtebb”, mint az erőszak. És az erőszak akkor válik hatalommá, amikor „több időt engedélyez magának”. A hatalom innen nézve a tér és idő többletén alapul. A macska-egér játék esetében azonban a tér a halál előterére szűkül. Igaz, a halálcella tágabb, mint a száj. De a hatalom félelemmel teli tere nem pozitív cselekvési tér. Ahhoz, hogy valóban „valami új” jöhessen létre, a „játéknak” többnek kell lennie az ölés előjátékánál. Egy valóságos játékteret kell megelőlegeznie, amely stratégiai lehetőségeket enged meg. A hatalom egy időközt is előfeltételez, amely több, mint a halálos támadás még-nemje. Canetti a halál megszállottságában nyilvánvalóan elfelejti, hogy a hatalom nem egyszerűen csak öl, hanem mindenekelőtt élni hagy. A hatalom negativitásához ragaszkodva Canetti nem ismeri föl, hogy a hatalom nem zárja ki a cselekvést, a szabadságot, hogy egy egészen más értelemben enged teret és időt. A lehetőség vagy szabadság időköze végső soron lehet illúzió. De a hatalom előfeltételezi, akár egy látszat formájában is.




A hatalom szemantikája

A puszta erőszakkal ellentétben a hatalom a jelentéssel is kapcsolatban állhat. Szemantikai potenciálja közvetítésével egy megértési horizontba íródik bele. De mit jelent a jelentés? Mit jelent az, hogy valaminek jelentése van? Ha A, B és C csak véletlenül állnak egymás mellett, akkor ebből a szomszédságból nem származik jelentés. A jelentés csak akkor jön létre, ha az egybeesést vagy puszta érintkezést, vagyis a véletlen egymásmellettiséget egy meghatározott alakzat strukturálja. A, B és C csak akkor lesznek részei egy jelentésnek, ha valamilyen úton-módon egymásra vonatkoznak, vagyis egy képződménybe, egy összefüggésbe, egy őket egymáshoz viszonyító viszonyítási kontinuumba foglalódnak. A, B és C jelentéstelen lesz, ha az őket összetartó képződmény teljesen szétesik. Minden utalástól megfosztva egy szó is teljesen jelentését veszíti. A nyelv maga utalás-összefüggés, amelynek egy szó vagy egy mondat a jelentését köszönheti. Egy szerszám is egy „Mire jó”-tól, vagyis egy cél-és funkció-összefüggéstől kapja jelentését. A jelentés tehát viszonyítás-és viszonyjelenség. Valami csak akkor lesz jelentéses vagy értelmes, ha önmagán túl egy viszonyhálóba, egy olyan értelemkontinuumba vagy értelemhorizontba helyezzük, amely megelőzi az értő odafordulást egy tárgyhoz vagy egy eseményhez, anélkül azonban, hogy mint ilyen szemünk elé kerülne. A megértő, vagyis tematizáló intencionalitást vezérlő értelemhorizontnak nem kell magának is tematikusnak lennie. A hatalomnak tehát egy értelemhorizontba kell beíródnia, vagy egyenesen egy értelemhorizontot képeznie ahhoz, hogy a megértés vagy cselekvés folyamatát ténylegesen vezérelhesse. Csak akkor tesz szert stabilitásra, amikor az értelem vagy az értelemakarás fényében jelenik meg. Ebben különbözik az erőszaktól, amely azért hat meztelennek, mert minden jelentéstől meg van fosztva. Meztelen hatalom viszont nem létezik.

Biztosan Nietzsche volt az első, aki hatalom és értelemteremtés komplex összefüggését mélyrehatóan megfogalmazta. A hatalmat már egy nagyon elemi, egyenesen testi síkon összekötötte a jelentéssel. A jelentés hatalom. „Megnyilatkozni” „eredetileg annyi”, mondta Nietzsche, „mint erőszakunkat a másikra kiterjeszteni”.28 A jel így „egy akarat (gyakran fájdalmas) rákényszerítése egy másik akaratra”. Az első nyelv a sebzések testi nyelve volna, amely közvetlenül fejezi ki „az elsajátítás akarását”. A fogalom [Be-griff] is erre az erőszakos megmarkolásra [Griff] és megragadásra [Zugriff] vezethető vissza. A hatalmas sebzésekkel és fájdalmas „döfésekkel” érteti meg magát. Így „a másik megsebzése” „az erősebb jelbeszéde”. E mindenesetre közvetítésben szegény hatalmi szemiotika értelmében a jelek eredetileg sebek voltak. E sajátos jelbeszéd felfogása és megértése „a szenvedés érzékelése és egy idegen hatalom elismerése” gyanánt következik be, ami „a másik legyűrésével” végződik. A gyors megértés célja „a lehető legkevesebb ütés”. A közlések döfések. Értelmük az uralom. A megértés engedelmeskedés. Nietzsche alkalmasint úgy vélte, hogy a konjugáció, a ragozás alapjául eredetileg az a szándék szolgált, hogy a másikat, annak akaratát meghajlítsák.29

A névadást Nietzsche úri előjognak tekinti. Az uralkodók „egy hanggal pecsételnek le minden dolgot és történést, és ezzel mintegy birtokba veszik”.30 A nyelv eredete „az uralkodó hatalmának kinyilvánítása”. A nyelvek „a dolgok legrégebbi birtokbavételének visszhangjai”’. Nietzsche tehát minden szóban ezt a „parancsot” hallja: a dolgot ezentúl így kell hívni!31 A névadás egyszersmind értelemadás. A hatalom jelentést létesít. „A voltaképpeni filozófusok […] parancsolók és törvényadók: ők azt mondják, hogy így legyen!”32 Minden szó hatalom-szó. A hatalom birtokosai határozzák meg először a dolgok jelentését, a jelentéshorizontot, vagyis azt, hogy „hova?” és „mivégre?”. Jelentéskontinuumot létesítenek, amelyből rámutatnak a dolgokra. A hatalom birtokosa számára ez a jelentéskontinuum egyszersmind az én kontinuuma, amelyben önmagát pillantja meg.

A jelentés Nietzsche szerint nem egy semmire sem kényszerített „így-van”, nem a világ és a dolog „így-léte”, amely érdekmentes szemlélődéssel volna fölfedezhető. Ha a jelentés nem a birtokláson vagy uralmon, hanem az „így-léten” alapulna, akkor a névadó nem a hatalom birtokosa lenne, hanem néző és hallgató. Nietzsche hatalmi monizmusa a dolgokat minden így-léttől megfosztja. A hatalom akarásának hiánya jelentésnélküliséget eredményezne. A jelentés tehát nem adottság, amit csak felfogni kellene, és nem is esemény, amely a hatalomtól függetlenül történik, hanem egyfajta zsákmány. A hatalom teszi lehetővé, hogy a dolgok jelentésben részesüljenek. A hatalom ebből a szempontból is minden, csak nem süket, értelmetlen kényszer. Beszédes. Artikulálja a világot, miközben megnevezi a dolgokat, meghatározza, hogy „hova?” és „mivégre?”.

A hatalom jelentésességet létesít azzal, hogy egy értelemhorizontot képez, amelynek előterében a dolgokat értelmezik. Csak a hatalom tekintetében lesznek jelentősek, kapnak értelmet. A hatalomhoz való viszony értelmet létesít. Így nincs magánvaló értelem: „A szükségszerű értelem nem éppen viszony-értelem és perspektíva? Minden értelem hatalomakarás (minden viszony-értelem abban oldódik fel).”33 Az igazság is hatalomhoz kötött. Terv vagy konstrukció, amely a hatalom akarásából ered. Az segít „egy bizonyos nem-igazságot győzelemre és tartósságra”.34

Minden értelemképződmény „perspektív becslés”, „amelynél fogva életben, vagyis a hatalom akarásában, a hatalom növelésében tartjuk magunkat”.35 Minden cél csak „egy akarat kifejezési formája és alakváltása”, nevezetesen a hatalom akarásáé.36 Az értelemtörténés hatalmi történés. Ez azt jelenti, „hogy a hatalom akarása úrrá lett valami kevésbé hatalmason, és önnönmagából kiindulva véste rá valamely funkció értelmét”. És „ilyképp valamely »dolog« […] egész története folytonosan új interpretációk és hozzáidomítások szakadatlan jel-láncolata lehet”.37 Egy „növekedni akaró valami” „értelmez” „minden más növekedni akaró valamit” annak saját hatalma gyarapítását szolgáló értékéből, vagyis saját értelméből kiindulva. Így az „értelmezést” az a szándék alapozza meg, „hogy valaminek urává váljunk”.38

Nietzsche hatalomelmélete biztosan a polemológia ismérveit hordozza. Ugyanakkor a hatalom poetológiája is. A hatalom ugyanis „költői”.39 Mindegyre új formákat, új nézőpontokat teremt. Tehát nem despotikus uralomra támaszkodik, amely egy nézőpontot abszolutizálna. A hatalom poetológiája másféle intencionalitást hordoz. „Az építész – így Nietzsche – örökösen a hatalom szuggesztiója alatt állt”. „Az építészeket mindig a leghatalmasabb emberek ihlették.” Az építészet „egyfajta hatalmi ékesszólás”.40 A hatalom formaalkotó, formákban mutatkozik meg. Tehát korántsem valami gátló, elnyomó. Miközben az építész teret alakít ki, egy forma-kontinuumot hoz létre, amelyben önmagánál van. Megtervezi magát, miközben megtervezi a teret. A hatalom lehetővé teszi, hogy énje mintegy térbelivé váljon és térbelivé nőjön. Létrehozza az alkotó test kiterjesztését a világban.

A kiterjesztésnek biztosan lehetnek erőszakos vonásai. De mint olyan nem erőszak. Ennek megfelelően a hatalomból származhat represszív hatás. De nem alapul azon. A hatalom tehát nem „önmagában rossz”,41 ahogy Jakob Burckhardt nevezetes mondása állítja. A hatalom démonizálása vakká tesz mindenekelőtt szemantikai hatására, amely Nietzsche szerint először változtatja nyelvvé, vagyis jelentéssel szövődővé a puszta hangot. A hatalom nietzschei monizmusával inkább az a probléma, hogy minden értelemtörténést hatalmi történésként értelmez.

Hatalomelemzésében Foucault is utal a hajlamra, „hogy csakis a tilalom szikár és negatív formájában” ismerjék el a hatalmat.42 Pontosan ez az általános tendencia szűkíti be a Foucault hatalomelméletéről alkotott véleményeket. Azt állítják például, hogy a hatalom története Foucault szerint „veszteségtörténet”.43 Foucault ezzel szemben kritikusan kijelenti: „Hatalom lényegében az, ami elnyom. A hatalom elnyomja a természetet, az ösztönöket, egy osztályt, az egyéneket; és bár a jelenkori diskurzusban jelen van a hatalomnak mint elnyomónak ez a százszor ismételt meghatározása, nem napjaink diskurzusának találmánya: Hegel mondta ki először, aztán Freud, aztán Reich. Akárhogy is legyen, az »elnyomás szerve« a jelenkori szóhasználatban a hatalom szinte automatikus megjelölése.”44 A valóságban az elnyomás a hatalomnak csak egy meghatározott, nevezetesen gyengén közvetített vagy közvetítetlen formáját képviseli. A hatalom azonban nem az elnyomáson alapul. Foucault újra és újra elhatárolja magát a hatalom ilyen negatív felfogásától. „Fel kell hagynunk azzal, hogy mindig negatív szavakkal jellemezzük a hatalom megnyilvánulásait: »kizár«, »elnyom«, »elfojt«, »cenzúráz«, »elszigetel«, »leplez«, »elfed«. A hatalom valójában alkot; valóságot alkot.”45 Az a célja, hogy az erőket „létrehozza, növelje, rendezze, nem pedig az, hogy minden módon akadályozza, megtörje vagy megsemmisítse őket”.46 A test és a hatalom összefüggéséről ezt írja Foucault: „Az, hogy a hatalom uralkodik, hogy elfogadjuk, egész egyszerűen azon alapul, hogy nem pusztán nemet mondó erőszakként nehezedik ránk, hanem a valóságban áthatja a testet, dolgokat hoz létre, élvezetet okoz, tudást teremt, diskurzusokat létesít; inkább produktív hálóként kell fölfognunk, amely az egész társadalmi korpuszt beborítja, mintsem negatív instanciaként, amelynek feladata az elnyomás.”47

Ritkán vesznek tudomást Foucault utalásairól a hatalom produktivitására.48 Foucault ehhez annyiban járult hozzá, hogy hatalomelemzésében egyoldalúan a kényszergyakorlásra, a harc paradigmáira összpontosított. A hatalmat szemantikus jelentőségéből kiindulva kellett volna elemeznie, hogy pozitivitása és produktivitása kitűnjön. A bolondság története idején, mint maga is bevallja, még „a hatalom pusztán negatív fogalmával” rendelkezett.49 Nyilvánvalóan csak később figyelt föl a hatalom olyan mechanizmusaira, amelyek produktív hatásúak, sőt valami valóságosat hoznak létre. Nem bízott többé egy olyan „természetben” vagy „létben”, amelyet meghatározott kényszer-és hatalmi mechanizmusok visszamenőleg eltorzítottak vagy elidegenítettek volna, olyannyira, hogy most megszabadítani vagy a maguk tisztaságában helyreállítani kellene őket. Ezek már mind a hatalom hatásai. Ebben áll Foucault hatalommonizmusa: „Az ember, akiről beszélnek, és akinek felszabadítására felszólítanak minket, már önmagában is egy saját magánál mélyebb alávetettség eredménye. »Lélek« lakja, ez hívja létezésre, s ez a létezés csak egy része az uralomnak, amelyet a hatalom gyakorol a testre. A lélek egy politikai anatómia hatása és eszköze.”50 Igaz, hogy Foucault kiszabadítja a hatalmat a tiltás vagy a kényszer szűkösségéből. De hatalommonizmusa lemetszi róla a társadalmit. A társadalmi jelentést nem csak a hatalom teremti.51

Foucault a szexualitás tekintetében is megkérdőjelezi az elnyomás tételét. A szexualitás nem ösztönerő, amellyel a hatalomnak minduntalan egy nemet kellene szembeállítania. Ahelyett, hogy egy aszeptikus állapotot hozna létre, sokasítja az élvezet csíráit. Nem egyszerűen elhallgattatja a szexualitást. Inkább „diszkurzív szenvedélyt ébreszt”.52 Beszédessé teszi a testet. A kínzó kérdések új gyönyörérzeteket keltenek. Az ellenőrző pillantások rögzítik és fokozzák ezeket. A „szexualitás eszköztára” tehát „nem annyira tiltó erőként, mint inkább ingerlő és megsokszorosító mechanizmusként működik”.53 A hatalom így nem kevesebb, hanem több élvezethez vezet. A felügyeleti viszonyok gerjesztő érintésekbe csapnak át, amelyek a bőrfelszínt elektromossággal töltik fel. A hatalom egy szexuális testet alakít ki, amely rendületlenül beszél és jelent. Így a szexuális élvezet szemantikája többszörösen a hatalom szemantikájához van kötve. A test sohasem meztelen. Inkább jelentésekkel áthatott, amelyek Foucault szerint a hatalom hatásai.

A hatalom jogi természetű formája, amely tiltásokat hangoztat, nem fogja át a hatalom „kettős hatását”: „A hatalom úgy működik, mint egy jelzéseket adó gépezet; magához vonzza és megvilágítja azokat a furcsaságokat, amelyekre felügyel. A gyönyör átsugárzik az őt üldöző hatalomra; a hatalom megerősíti a gyönyört, amelyet sikerült napvilágra hoznia.”54 Mindenesetre Foucault nem veszi észre a lehetőséget, hogy a hatalom nem csupán szándéka ellenére kelt élvezetet, hanem éppenséggel az élvezet révén hat. Ebben az esetben az élvezet nem pusztán a tiltás egyik következménye. A hatalom inkább egyenesen azért okoz élvezetet, hogy aztán hasson.

A hatalom jogi természetű sémáját, amelyet egyfelől a törvényt adó hatalom tilalma, másfelől az engedelmeskedő szubjektum alkot, Foucault a hatalom „stratégiai gazdagsága, pozitivitása”55 miatt nem tudja leírni. A hatalom olyan formájára hívja föl a figyelmet, amely nem rendelhető a törvény, tiltás vagy tilalom fogalma alá, amely nem gátlóan és korlátozóan, hanem előmozdítóan hat. „A szociális mező teljes mélységében és kiterjedésében hat, a csatlakozások, összeköttetések, áttételek, az elosztás stb. rendszerén keresztül.”56 „Hatalmon […] legelőször is azoknak az erőviszonyoknak a sokasága értendő, amelyek szervesen hozzátartoznak ahhoz a területhez, amelyben kifejtik tevékenységüket, és amelyek alkotórészei e terület szervezettségének.”57 Ahelyett, hogy egyszerűen gátakat emelne és rombolna, egy jelekkel és jelentésekkel telített viszonyrendszert, kommunikációs hálót hoz létre.

A Felügyelet és büntetésben Foucault „a hatalom három technológiájáról”58 beszél. Ezek szemantikai hatásuk alapján írhatók le. Elsőként a szuverenitás hatalmát tárgyalja. A pallos hatalmaként fentről lefelé hat. És erőteljesen nyilvánul meg, bosszú, vagy harc és győzelem alakjában. A bűnöző ellenség, akit le kell győzni. Ez a forma a differenciálás és közvetítés csekély mértékével rendelkezik, amennyiben nyelve az egyszerű „vérszimbolikára” korlátozódik. „A társadalom a vér, a »vérségi kapcsolatok« társadalma: a háború a dicsőséget öregbíti, de mindenki retteg az éhínségtől – a halál állandó jelenléte, a pallosjoggal rendelkező uralkodó, a hóhérok meg a kínvallatás mind-mind azt jelzik, hogy a hatalom a vér révén beszél; a vér olyan realitás, amelynek szimbolikus funkciója van.”59 A vér jelent. A megkínzott teste is jelként hat. „Emlék”, emlékmű, amelynek jelentése van. A szuverenitás hatalma a feldarabolt testtel beszél, vagy a hegekkel, amelyeket a kínzás hagy a testen. Olyan jeleket „rajzol az elítélt köré vagy még inkább a testére, amelyeknek nem szabad eltörlődniük”.60 A kínzás pedig úgy zajlik le, mint egy szertartás, mint egy színrevitel, amely jelekkel és szimbólumokkal dolgozik.

A hatalom második technológiája, a polgári törvénykönyv hatalma sajátos jelrendszert alkalmaz: „a gondolatvilágra, vagy még inkább a valamennyi ember gondolatvilágába rejtetten, ám szükségszerűen és nyilvánvalóan áramló képzetek és jelek játékára”61 támaszkodik. A hatalom azáltal hat, hogy jeleket és képzeteket hoz forgalomba. Nem a pallost veti be, hanem a palavesszőt, amely a törvényt írja. A hatalom így nem kényszerítő erőszakként, hanem „kényszerítő bizonyosságként” nyilvánul meg. Nem a terrorral, hanem az értelemre akar hatni. A palavessző biztosabb alapokra helyezi a hatalmat, mint a pallos. Foucault Kant kortársát, Servant idézi: „A »lélek« ezután a szemiológia eszközével lejegyzési felület lesz a hatalom számára; az eszmék ellenőrzésével vetik alá a testet; a képzetek elemzése alapelv lesz a testeknek a kínvallatás rituális anatómiájánál sokkal eredményesebb politikájában. […] Ha ily módon kialakította majd a gondolatok láncát az állampolgárok fejében, akkor eldicsekedhet azzal, hogy irányítójuk és uruk. Egy ostoba despota vasláncokkal kényszerítheti rabszolgáit; ám egy igazi államférfi sokkal erősebben kötözi meg őket saját eszméik láncával; a szilárd észhez kapcsolódik az első láncszem.”62 Ez a hatalom stabilabb, mint a szuverenitás hatalma, mert nem kívülről, hanem belülről, azaz külső kényszer nélkül hat. Lehetővé teszi szabadság és alávetettség egybeesését.

A palavessző, illetve a szellem hatalma nem hevesen nyilvánul meg. Csöndes hatékonyságát a morális képzeteknek vagy a törvény tiszteletének köszönheti. A szellem nem a nyers erőszakra, hanem a közvetítésre épít. A hatalom itt nem kiszámíthatatlanul, szabálytalanul vagy hevesen lép fel, mint a pallos hatalma, hanem folyamatosan, a társadalmat átható eszmék és képzetek folytonosságát hozva létre. A lélek hatalma a törvényé, amely „jelölőrendszerként” kerül forgalomba, és folyton újra megerősíti egy „látható büntetés, ékesszóló büntetés, mely mindent elmond, magyaráz, igazolja önmagát, meggyőz”.63 Feliratos táblák, plakátok, szimbólumok és szövegek, amelyeket a hatalom tesz közzé „a törvénykönyv vásári ünnepén”.64 A büntetést itt már nem a szuverén hatalma viszi színre. Inkább egyfajta „lecke”, amely a jelölőrendszer megerősítését szolgálja. A hatalom, amelyet a törvénykönyv vásári ünnepén sok szóval és jelzésszerűen bemutatnak, amely gyerektörténetekkel vésődik be a fiatal emlékezetbe, a közvetítésre épít, ellentétben a szuverenitás hatalmával, amely hevesen és közvetlenül hat.

A hatalom tere nem pusztán a polgári törvénykönyv idején jelentéses tér. Már a király középkori bevonulása, amelynek során rituálisan rögzítették a hatalmat megalapozó köteléket, a jelek ünnepe volt. Értelmesen jelenítette meg a hatalmat. A hatalom a jelentésesség látszata által hat. A kötelék ilyen szimbolikus megújításával ellentétben „a kínzás ünnepe” a maga „elrettentő eszköztárával” nagyon jelentésés közvetítésszegény. De különböző közvetítési struktúrájuk ellenére mindkét hatalom folytonosságot alkot.

A fegyelmező hatalom mint harmadik hatalmi technológia mélyebben hatol a szubjektumba, mint a sebek és a képzetek. Mintegy a test belsejébe hatol, és ott „nyomokat” hagy hátra, a megszokás automatizmusait hozva létre ezáltal. Éppolyan diszkréten és kifinomultan kell hatnia, mint a törvénykönyv hatalmának, de annál közvetlenebbül, azaz a képzetek kerülőútját mellőzve. A fegyelmező hatalom inkább reflexekre, mint reflexiókra épít. Foucault a börtön létrejöttét erre a fegyelmező hatalomra vezeti vissza. Itt nem a jogi szubjektum helyreállítására törekednek, hanem „egy engedelmes alany megformálására”, „a viselkedés dresszúrájára” „az idő teljes kitöltésével, a szokások megszervezése, a test kényszerítései”65 által, egy „koncentrált ortopédia”66 révén, amely „a legszorosabb hálóba foglalja az időt, a teret és a mozgást”.67 Mivel a hatalom automatizmusokat állít be, mondja Foucault, „felhagyhat korábbi alkalmazásával”.68 Mindennapiként adódik.

A fegyelmező hatalom nyelve differenciált. Sebzés helyett átmegy a húsba és a vérbe. Normákkal és normalitással dolgozik pallos helyett. Foucault a fegyelmező hatalomnak is pozitivitást, produktivitást tulajdonít. Alakítja és strukturálja a testet, új mozdulatokat, gesztusokat és tartásokat hoz létre, amelyek meghatározott célra irányulnak. „Alaktalan anyagból gépet” csinál: „apránként kiegyenesedik a test tartása; kiszámított kényszerűség járja át lassan a test minden porcikáját, uralja, meghajlítja az egészet, állandó készenlétbe állítja és szép csöndben átszövi a szokások autonomizmusa”.69 A hatalom formaadó hatására való tekintettel elvont lenne a hatalom olyan kritikája, amely a test megszabadítását tűzné ki célul a hatalmi viszonyoktól. A fegyelmező hatalomból, a vele kapcsolatos kényszerek ellenére, pozitív hatás származik.

Foucault titkos összefüggést sejt technikai téren a formálható és használható test és anatómiai-metafizikai téren La Mettrie homme-machine-ja között. Az elemezhető test és a manipulálható test között a „taníthatóság” hite képezi az áttételt. A fegyelmező hatalom nemcsak alávetett, engedelmes, tanulékony testet hoz létre, hanem a diskurzusok előállításához is köze van. A tudást is előmozdítja. Így az homme-machine filozófiai-metafizikai diskurzusa a fegyelmező hatalommal érintkezik. Foucault azt követeli, mondjunk le egy gondolkodási hagyományról, amelyet az a képzet vezérel, hogy „csak ott lehet tudás, ahol felfüggesztjük a hatalmi viszonyokat, s hogy csak parancsain, következményein és érdekein kívül fejlődhet ki. Talán le kell számolnunk azzal a hitünkkel, hogy a hatalom őrültté tesz, a hatalomról való lemondásnak ezzel szemben az az egyik feltétele, hogy bölccsé váljék az ember.”70 Nincs tehát olyan hatalmi viszony, amely ne létesítene tudásmezőt. És nincs ilyen tudás, amely teljesen mentes volna a hatalmi viszonyoktól.

Foucault azt mondja, a fegyelmező hatalom esetében nem „a test nyelvéről” vagy „jelekről” van szó, „hanem a mozgások ökonómiájának, hatékonyságának, belső szervezettségének ellenőrzéséről”.71 A fegyelmező hatalom hatását azonban nem lehet az erő gazdaságos felhasználására korlátozni, mert nem csupán megdolgozza a testet, hanem le is írja. Azáltal keríti hatalmába, hogy egy jelentéshálóba írja bele. A „nyomok”, amelyeket a fegyelmező hatalom hagy a testen, mindig jelentésesek.72 A lélekben lakoznak.

A hatalom az erőszakkal ellentétben a jelentés, illetve jelentésesség közvetítésével hat. Hatása, vagyis a seb még erőszakos formájában is jelentéssel bíró jel. A polgári törvénykönyv jelölőrendszere ugyancsak értelemkontinuum, amely képzetek révén vezérli a cselekvést. Mindenesetre hiányzik belőle a szuverenitás hatalmának súlya és nehézkessége. A fegyelmező hatalom is olyan „megszokások nexusán”73 szövődik, amely értelemképződményekből áll.

Foucault egyik előadásában megjegyzi: „A hatalom a 19. században a bizonyos csoportokra kiszabott megszokás révén hat. A hatalom lemondhat korábbi alkalmazásáról. A norma alattomos, mindennapos formáját ölti, rejtve marad mint hatalom, és társadalomként nyilvánul meg.”74 A hatalom megnöveli hatékonyságát és stabilitását azzal, hogy elrejtőzik, mindennapinak vagy magától értetődőnek tünteti fel magát. Ebben áll a hatalom csele. De az a hatalom, amely kényszer és fenyegetés nélkül, „a megszokások automatizmusa” révén hat, nem korlátozható a 19. századra. Minden olyan társadalomban működik, amely bizonyos komplexitással rendelkezik.

Az ortopéd hatalom, amelyet Foucault a börtönökben, laktanyákban vagy kórházakban érzékel, mindenekelőtt a testre irányul. Mivel messzemenően a testre összpontosít, Foucault nem veszi eléggé figyelembe azt a hatalmat, amely szimbolikus síkon lesz a habitus része. A habitus egy társadalmi csoport eszközkészletének vagy megszokásainak együttesét jelöli. Olyan értékek vagy észlelési formák belsővé tétele révén jön létre, amelyek egy bizonyos uralmi rendre támaszkodnak. Mintegy reflexió előtti, szomatikusan is hatékony alkalmazkodást tesz lehetővé a fennálló uralmi rendhez, a megszokás automatizmusát hozza létre, miáltal a társadalmilag hátrányos helyzetben lévők a hátrányos helyzetükhöz vezető cselekvési mintákat követik. A habitus az uralkodó rend tudatelőttes igenlését és elismerését eredményezi, amely így a testiben is megismétlődik.75 A dolgokat, amelyekre az ember alacsony társadalmi helyzete miatt rákényszerül, saját választásaiként éli meg. Az elkerülhetetlent „szabad választásból született ízléssé stilizálják”.76 Kialakul egy „amor fati, amely ráveszi az áldozatot, hogy annak a sorsnak szentelje és áldozza magát, amelyre társadalmilag rendeltetett”.77 A sorsot saját tervezetként éli meg. Akin uralkodnak, annak még tetszik is magában véve negatív állapota. Így lesz a szegénységből választott életstílus. A kényszert vagy elnyomást szabadságként éljük meg. A habitus úgy irányítja a cselekvéseket, hogy az uralkodó hatalmi viszonyok egy észszerű megalapozáson innen, majdhogynem mágikus módon reprodukálódnak. Bourdieu habitus-elmélete még világosabbá teszi, hogy a hatalomnak nem kell kényszerként fellépnie. A hatalom inkább akkor a leghatalmasabb, legstabilabb, amikor a szabadság érzetét kelti, amikor nincs szüksége erőszakra. A szabadság lehet tény és lehet látszat. De stabilizálja a hatalmat, alkotóeleme.

A hatalom, amely a habitus közvetítésével rendezkedik be vagy stabilizálódik, szimbolikus síkon működik. Hatékonyságra „nem a fizikai erő, hanem a jelentés és megismerés szintjén”78 tesz szert. Jeleket és jelentésképződményeket használ. Olyan meghatározott világnézetet vagy meghatározott értékrendet kell felépítenie, amely egy csoport uralmát legitimálja. Az alávetettek úgy engedelmeskednek neki, mint valami természetes rendnek. A hatalom itt azáltal hat, hogy az uraltak megértési vagy jelentéshorizontját alakítja. Egy jelentéskontinuumot hoz létre, amelyben az uralkodó réteg önmagánál marad. Ez tehát egyidejűleg énkontinuum is. A hatalom ilyen kontinuuma nem tilalmakkal működik, hanem magától-értetődő-ségekkel. Ezek az értelemtapasztalások többnyire tudatelőttesen adódnak. A társadalmi jelentés mindig tartalmazza a hatalom és uralom dimenzióját. Különféle hatalmi érdekek fejeződnek ki benne. Egyenesen a szimbolikusan ható hatalom lerakódása. A hatalom sohasem meztelen. Sokkal inkább beszédes. Az teszi szilárddá, hogy távlatokat vagy jelentésmintákat hoz létre, amelyek egy uralmi rend legitimitását és fenntartását szolgálják. Testi síkon is hatékonyak. „Természetté vált, motorikus sémákká és automatikus testi reakciókká átalakított társadalmi szükségszerűségként” gondoskodik a társadalmi értelem arról, hogy a cselekvések „értelmesen, azaz mindennapi értelemben” folyjanak. Ez a megértés azonban közvetlenül jön létre, mint a megszokás reflexei. Így a jelentés nem válik kérdésessé. „Mert a cselekvők soha nem tudják pontosan, mit tesznek, cselekvésüknek több értelme van, mint amennyiről ők maguk tudnak.”79

A hatalom nem csak a habitusba íródik bele. A tömeg nemzetiesítése vagy egy nemzeti kultúra kialakulása szimbólumok és elbeszélések révén egy olyan jelentéskontinuumot hoz létre, amelyet a hatalom felhasznál. A töredékesség a hatalom számára nem előnyös. Egy homogén nemzeti jelentésképződmény létesítése biztosítja a tömegek lojalitását és ezáltal az uralmat. A hatalom általános szemantikája itt is érvényesül.

Ha a habitus elméletét a „mindennapiság” heideggeri elemzésére alkalmazzuk a Lét és időben, akkor azt szociológiai nézőpontból értelmezhetjük újra.80 A mindennapiság fenomenológiájában Heidegger „közfelfogásról” beszél, amely az „átlagos megértést”,81 azaz a normális érzékelést, a normális világnézetet meghatározza. Az ural „minden világés jelenvalólét-értelmezést, és mindenben igaza van”.82 Így jelentéskontinuumként vagy értelemhorizontként működik, amelynek révén a dolgokat és cselekvéseket így és nem másként értjük. Meghatározott jelentésszelekciót vagy értelemvezérlést hajt végre. Az „átlagos megértés” alanya az „akárki”. Az akárki úgy lát, cselekszik és ítél, ahogy az ember lát, cselekszik és ítél: „A mindennapiság létmódját az akárki írja elő, aki nem valaki meghatározott, hanem mindenki, habár nem összegként az.”83

A „közfelfogás” különféle jelentéseket enged meg. Először értelmezhető olyan „közvélekedésként”, amely végső soron közös meggyőződéseken vagy értékeken alapul. Így tekintve nem feltétlenül az uralkodók hatalmi érdekeit tükrözi. De a „közfelfogás” olyan világnézetre is utalhat, amely irányít. „Tehermentesíti” a létet, amennyiben annak nem kell magának értelmeznie vagy újból fölfedeznie a világot. Egy megmutatott világ, sőt igazság rendelkezésre állása, amelyre nem kell rákérdezni, „lét-tehermentesítés”: „És mert az akárki ezzel a lét-tehermentesítéssel minden esetben állandóan segítségére van a jelenvalólétnek, megtartja és megszilárdítja a maga makacs uralmát.”84 A „közfelfogás” mindkét esetben egy jelentéskontinuumot képez, amely a cselekvéseket és észleléseket irányítja. A hatalomnak éppen ezt a szemantikai teret kell elfoglalnia, hogy nagy hatékonyságot és stabilitást érjen el.

Heidegger szerint az akárki ontológiai nagyságot képvisel. Egyszerűen „a jelenvalólét pozitív szerkezetéhez tartozik”.85 A jelenvalólét nem enged rákérdezni, milyen hatalmi érdekek, milyen politikai folyamatok vagy gazdasági előnyök vehetnek részt az akárki, a „közfelfogás” létrehozásában. Heidegger azonban az akárki leírásához hatalmi logikával terhelt fogalmakat használ. Például „a közfelfogás uralmáról” beszél.86 Az „ügyel”, mondja, „minden egyes előbukkanó kivételre”. Minden eltérésnek „csendes elnyomás a sorsa”.87 Ez az „elegyengetés” normalizál, egy „átlagos” jelentéskontinuumot hoz létre. Szó van a „hatalomról” is: „Az ember maga is másokhoz tartozik, és megszilárdítja hatalmukat. »A mások«, akiket így nevezünk, hogy saját lényegi hozzájárulásunkat elfedjük, azok, akik a mindennapi egymássallétben mindenekelőtt és többnyire »jelen vannak«. A »ki« nem ez vagy amaz, nem mi magunk, és nem egyesek és nem valamennyiünk összege. A »ki« a neutrum, az akárki.”88

Az akárki „diktatúrája”89 nem elnyomás vagy tilalmak révén hat. Inkább a megszokás formáját ölti. Ez a magától értetődő diktatúrája. A megszokás révén érvényesülő hatalom hatékonyabb és tartósabb a parancsokat kiadó vagy kényszert alkalmazó hatalomnál. Hatékonysága annak immanenciáján alapul, hogy az ember akárki. Az ember az „akárkitől” nem szenved kényszert. Mindenki akárki. Bourdieu „habitusa” hasonló szerkezetű. A kényszert egy bekebelezés közvetítésével szabadságként, kvázitermészetként élik meg.

Ha a mindennapiság heideggeri ontológiáját szociológiailag olvassuk, az akárkit azzal a szimbolikus hatalommal hozhatjuk kapcsolatba, amelyet Bourdieu szerint a „mindennapi megértés” hoz létre. Azáltal fejti ki hatását, hogy a nyilvánosság értelemhorizontjába íródik bele, és ezáltal normalizáló hatásokat, sőt jelentésreflexeket hoz létre, amelyek nem igényelnek reflexiót. Elképzelhetők különféle érdekösszefüggések, történelmi folyamatok vagy termelési viszonyok, amelyek az akárki kialakulását befolyásolják.

Az akárki normalizálódása már indulati, sőt testi szinten bekövetkezik. Az „érzékenység”, „hangulat” szintjén: „A nyilvánosságnak az akárki létmódjaként […] nemcsak általában van hangoltsága, hanem szüksége van a hangulatra, és »megteremti« azt a maga számára.”90 Ez az indulati szint különös hatékonyságot biztosít az akárki számára. Ugyanis a tudaton innen hat.

Az akárki normalizáló hatalma nem a mindennapi létösszefüggés fölött uralkodik. Sokkal inkább belőle kiindulva hat. Ez az immanencia jelleg nagy stabilitást biztosít számára. Úgy hat, hogy maga határozza meg a nézetet, amelyből a mindennapi jelentést leírja. A szuverén helyére, aki egy meghatározott valaki lenne, egy „senki” lép: „Az akárki, akivel a mindennapi jelenvalólét ki-jére vonatkozó kérdést megválaszoltuk, a senki, akinek a jelenvalólét az egymásköztlétben már mindenkor kiszolgáltatta magát.”91 A hatalom mintegy elpusztíthatatlanná válik ott, ahol senki hatalmaként érzékelik, azaz nem mint olyant érzékelik. Ezzel szemben instabil, sőt „törékeny” lenne, ha tilalom, elnyomás és kizárás útján kellene ránk kényszerítenie magát.92

„A jelenvalólét mint mindennapi egymássallét mások fennhatósága alatt áll.” Ezáltal mintegy önállóságától is meg van fosztva: „Nem ő maga van, mások elvették létét. Mások kénye-kedve rendelkezik a jelenvalólét mindennapi létlehetőségei felett.”93 A „mások”, vagyis az akárki „fennhatóságával” Heidegger a „tulajdonképpeni létet”, a „magára-szántságot” állítja szembe.94 Tehát lehet az akárki „diktatúrájával” szemben önmagunkat választani, önmagunkat megragadni. Szuverénnek lenni itt annyi, mint megszabadulni az akárki diktátumától, a „közfelfogás” jelentéskontinuumától. Ez az elszántság azonban nem vezeti túl a jelenvalólétet azon, amit ténylegesen talál. A jelenvalólét ugyanis, írja Heidegger, „ténylegesen lehetséges”, a tényleges életösszefüggésbe van belevetve. A szabadság tehát csak egy „belevetettség” keretei között lehetséges. A szabadság és a „belevetettség” nem zárják ki alapvetően egymást.

Mivel Heidegger teljesen leválasztja az ontológiát a szociológiáról, nem képes felismerni annak lehetőségét sem, hogy a „belevetettség” alávetettség, hogy a „kivetültség”95 is alávetettségen alapul. A jelenvalólét az uralkodó rendre vetíti ki magát, miközben egy jelentéskontiuumnak, egy meghatározott világés lételgondolásnak veti alá magát. A belevetettség és alávetettség közelsége nem csupán „ontológiailag”, hanem „szociológiailag” is meghatározott. A mindennapiság heideggeri ontológiája nélkülözi azt a felismerést, hogy a mindennapi megértés olyan „mindennapi értéshez” kapcsolódhat, amelyet egy „szimbolikus hatalom” rajzol elő.

A hatalom akkor tesz szert nagy stabilitásra, amikor „akárkiként” lép fel, amikor a „mindennapiságba” írja bele magát. Nem a kényszer, hanem a megszokás automatizmusa fokozza hatékonyságát. Akkor lenne abszolút egy hatalom, ha soha nem nyilvánulna meg, soha nem mutatna magára, hanem ehelyett teljesen összeolvadna a magától értetődővel. A hatalom távollétében ragyog.




A hatalom metafizikája

A kérdésre, hogy van-e a filozófiának válasza arra, miért vonzódik az ember a hatalomhoz, a hatalomgyakorláshoz, Foucault azt feleli, hogy minél szabadabbak az emberek az egymáshoz való viszonyukban, annál nagyobb élvezetet lelnek mások viselkedésének meghatározásában. Az élvezet annál nagyobb, minél nyitottabb a játék, minél sokrétűbbek a játékformák, amelyekkel az ember mások viselkedését kormányozza. Olyan társadalmakban viszont, ahol a játék lehetősége alig áll rendelkezésre, csökken a hatalom élvezete is.

A hatalom bizonyos cselekvési játékteret feltételez. Enélkül csak erőszak és kényszer volna. A kései Foucault szinte hedonisztikus hatalomfogalma azonban túlságosan a játékosság felé tolja el a hatalmat. „A hatalom nem a gonosz. A hatalom stratégiai játékot jelent. Az ember nagyon jól tudja, hogy a hatalom nem a gonosz. Vegyük például a szexuális vagy szerelmi viszonyt. Egyfajta nyitott stratégiai játékban, ahol a dolgok megfordíthatóak, semmi rossz nincs a másik feletti hatalomban, ez része a szerelemnek, a szenvedélynek, a szexuális élvezetnek.”96

A hatalom lehet része a játéknak. Akár játékos elemeket is alkalmazhat. De nem alapul a játékon. A játék akár a hatalom ellentéteként is felléphet. Az a többre vágyás, ami Heidegger szerint jellemző a hatalomra, minden, csak nem játékos: „A hatalom csak annyiban önmaga, amennyiben és amíg megmarad a több-hatalom-akarásnál. Mihelyt ez az akarat kiesik, a hatalom már nem hatalom, jóllehet még erőszakot gyakorol azon, akit ural.”97 Az élet nem önfenntartás, hanem önállítás. „Az élet nem pusztán önfenntartásra való törekvés, mint Darwin gondolja, hanem önállítás. A fenntartani akarás megáll a már meglévőnél, mereven ahhoz tartja magát, elvész benne, és így vak lesz tulajdon léte iránt.”98 Heidegger minduntalan visszatér Nietzsche mondásához: „A hatalom többlete az, amit minden ember akar, amit egy élő szervezet minden kis részecskéje akar.”

A hatalom alapvonása, hogy túlmegy önmagán. De a hatalom alanya eközben nem hagyja el magát, vagy nem veszti el magát. Túlmenni önmagán, ez a hatalom járásmódja, egyidejű együtt járás önmagával. A túl magán és az együtt önmagával ilyen egysége megnöveli az én terét: „Minden élő az önmagában megmaradás és az önmagán túl törekvés egységét mutatja. […] Minél nagyobb az önmagán túl törekvés ereje, anélkül hogy önmagát elveszítené, annál nagyobb a hatalma […].”99 Az élő hatalma abban áll, hogy önmagán túl folytatódik, hogy több helyet foglal el önmagával.

Meglehet, hogy Foucault tényleg nem elég járatos az antropológiában és az emberi lélekben, amint azt maga is őszintén bevallja. Az élvezetes játék nem a hatalom antropológiai alapja. Nietzsche sokkal járatosabb az emberi lélekben, mint Foucault. Egyik töredékében ezt írja: „A hatalom élvezetének magyarázata a függőség, a tehetetlenség százszor megtapasztalt kellemetlensége. Ha ez a tapasztalat hiányzik, akkor élvezet sincs.”100 A hatalom gyakorlásával járó élvezetnek tehát a szabadsághiány és a tehetetlenség traumatikus tapasztalatához van köze. Az élvezet, amelyet a hatalom megszerzése maga után von, a szabadság érzése. A hatalomhiány kiszolgáltatottság a másiknak, önmagunk elvesztése a másikban. A hatalom ezzel szemben annyi, mint a másikban önmagunk maradni, vagyis szabadnak lenni. Az élvezet intenzitása tehát nem a játék nyitottságától vagy a játékmódok sokrétűségétől függ. Sokkal inkább az én folytonosságára vezethető vissza, amely a hatalommal növekszik.

Gyakran hivatkoznak arra, hogy a hatalmi képződmények különböző közvetítési struktúrával rendelkeznek. Egy közvetítésben szegény vagy közvetítetlen hatalom kényszerstruktúrát hoz létre, ami a másik elnyomásához vezet. Ezáltal az erőszakhoz közelít. A hatalmat birtokló számára azonban a szabadság érzését eredményezheti. Hiszen a hatalmat birtokló a maga döntését, a maga választását viszi keresztül akár a másik akarata ellenére is. Az alávetett azt teszi, amit a hatalmat birtokló akar. A hatalom az én folytonosságát eredményezi, amely ebben az esetben mindenesetre külső, hiszen az alávetett belső jóváhagyás nélkül cselekszik a hatalmat birtokló akarata szerint. Az én folytonossága annyiban okozza a szabadság érzését a hatalmat birtokló számára, amennyiben akarata nem törik meg a másik akaratán. Az alávetett, ha csak külsőleg is, feladja másságát a hatalmat birtokló javára. Hagyja, hogy nála következzen be a hatalmat birtokló választása, döntése, akár saját akarata ellenére, amely másféle választást eredményezne. A hatalmat birtokló a saját akaratát pillantja meg a másikban. Az én ilyen észlelése a másikban hozza létre a hatalom érzését. Az alávetett ellenben a hatalom közvetítésben szegény formáját a szabadsághiány érzésévé alakítja át. Éppen a szabadság ilyen aszimmetrikus megoszlása teszi ingataggá a hatalmat.

Nietzsche szerint a hatalom minden, csak nem játék: „A hódítás – a fölös hatalom természetes következménye; […] saját képének megtestesülése az idegen anyagban.”101 Az élet „a saját formák rákényszerítése”.102 Az ego meghódítja az altert, miközben saját képét rányomja vagy rákényszeríti. Az alter itt passzív anyagként viselkedik, amely pusztán elszenvedi az ego akaratát. A hatalomgyakorlás mint „egy forma rákényszerítése” az ego folytatódását kényszeríti ki az alterben. Ezáltal az ego az alterben saját képét, azaz önmagát pillantja meg. Mivel az alter az egót tükrözi vissza, az ego az alterben önmagához tér vissza. Hatalmának köszönhetően az ego az alter jelenléte ellenére szabad, azaz önmagánál van.

Nietzsche messzemenően a közvetítésben szegény hatalomformát tartja szem előtt. A „saját formák rákényszerítése” „sebzés” és „legyűrés” révén nem az egyetlen lehetőség az én folytonosságának létrehozására. A hatalom ilyen modellje az altert passzív anyagnak tekinti, amely az ego akaratát elszenvedi, vagy amelyre az ego rákényszeríti magát. Ellenben, ha az altert aktív cselekvésre és döntésre képes egyénként fogjuk fel, ego és alter viszonya lényegesen komplexebb formát ölt. Az alter most az ego döntését vagy választását, ahelyett hogy pusztán passzívan elszenvedné, aktívan saját tervébe foglalhatja, és az ego cselekvését mint saját cselekvését hajthatja végre. Az alter cselekedete ugyan megfelel az ego akaratának, de ezt a folytonosságot nem egyoldalúan az ego kényszeríti ki, hanem az alter maga akarta. Az alter mintegy szabad akaratából hajtja végre az ego akaratát. Az alter az ego akaratát saját akaratává teszi. Az alter ezáltal a szabadság érzésére tesz szert. Ez a hatalmi viszony lényegesen tartósabb, mint az a közvetítésben szegény hatalom, amelynél az alávetett passzív anyagi testként viselkedik. A közvetítés különböző struktúrái ellenére az ego hatalma mindkét együttállásban annak köszönhető, hogy önmagát folytatja az alterben, és benne magánál időzik.

A hatalom az a képesség, hogy a másikban önmagunknál legyünk. Nem csak az ember jellemzője, Hegel az élet általános elvévé emeli. Ez különbözteti meg az élőt a holttól: „Az élő egy szervetlen természettel áll szemben, amelyhez mint hatalma viszonyul és amelyet magához hasonít. E folyamat eredménye, nem, mint a kémiai folyamatban, semleges termék, amelyben megszűnt az előbb egymással szembenálló két oldal önállósága, hanem az élő átfogja a mását, amely nem képes hatalmának ellenállni. […] Az élő így a másban csak önmagával olvad össze.”103 Az élő hatalma abban nyilvánul meg, hogy nem veszíti el magát a másikban, hanem „átfogva mását” önmagával szállja meg, és ezáltal másában folytatódik. Az eljutás a másikhoz az önmagához eljutás alakját ölti. A szervezet Hegel szerint „összeolvadás önmagával a másban”, azaz a másikhoz való viszonyában. Egy olyan élőlény, amelynek nem áll hatalmában önmagával összeolvadni a másikban, tönkremegy ettől, azaz a negatív feszültségtől, amit az élőlényben a behatoló másik kelt.

Hegel szerint a hatalom már az élet elemi fokán működik. Így az emésztés már hatalmi folyamat, amelynek során az élő a másikát lassan önmagával teszi azonossá. Az élő azáltal hozza létre identitását a másikkal, vagyis önmaga folytonosságát, hogy a számára külsőt belsővé teszi. Az emésztés bensősége képessé teszi az élőt arra, hogy a külsőt belsővé tegye, azaz a másikban önmagához térjen vissza.

A szellem működését Hegel érdekes módon az emésztés analógiájaként írja le. Ezáltal nyomatékossá válik a hatalomlogikai hasonlóság emésztés és szellemi működés között: „A szellem valamennyi tevékenysége nem más, mint különböző módja a külső visszavezetésének a belsőséghez, amely maga a szellem, és csakis a külsőnek e visszavezetése, ez eszmeisítése vagy hasonítása által lesz és van a szellem.”104 A szellem alapvonása a belsővé tétel. A másikat, a külsőt saját belső terébe emeli el. Ezáltal otthon marad magánál a másikban. A szellem számára nem külső vagy idegen az, amit megismer vagy felfog. Hozzátartozik. Az ő tartalma: „A megismerés ugyanis épp annyi, mint a tudat külső, idegen jellegének megsemmisítése, s így a szubjektivitás visszatérése magába.”105 A külső belsővé tétele, elemelése a belsőbe köti össze az emésztést és a felfogást. Az evés és az ivás, így Hegel, a dolgok „tudattalan felfogása”.106

A szellem azonban nincs egészen magánál a puszta szemléletben, mert túlságosan kívül van a világban. Nem kerül sor „a szubjektivitás visszatérésére magába”. A pusztán szemlélődő szellem még elmerül vagy szétszóródik a világban: „A puszta szemlélet álláspontján önmagunkon kívül vagyunk […]. Az elme itt a külső anyagba merült, egy vele […]. Innen van, hogy a szemléletben nagyon nem-szabaddá lehetünk.”107 A szellem azért „nagyon nem-szabad”, mert ahelyett hogy magánál lenne, a külsőbe bonyolódik bele, a dolgoknál időzik.

A képzeletben a szellem szabadabb, azaz jobban önmagánál van, mint a puszta szemléletben. Minden képzet az én képzetem. A puszta szemlélettel ellentétben nem merülök el a dolgokban, hanem azokat kifejezetten magam elé állítom. A dolgok fölé emelkedem, miközben megszakítom közvetlen kapcsolatomat velük, miközben képet alkotok róluk, az én képemet, és eközben saját belsőmben maradok: „Eszerint a szellem a szemléletet mint az övét tételezi – áthatja azt, valami belsővé teszi […], s ezzel szabaddá lesz. E magába-menéssel az elme a képzet fokára emelkedik. A képzetalkotó szellem birtokában van a szemléletnek […].”108 A szemlélet van nekem. A képzet az én képzetem. A birtokban nem kívül vagyok, hanem magamnál otthon. A képzet mint birtok az én tulajdonom. A hatalom a puszta létet birtokká változtatja. A szellemet „annyira nem ragadja egy térbeli egymásonkívüliségbe, hogy inkább egyszerű énje zavartalan világosságában húzódik át ama sokaságon, s ez nem engedi önálló fennállásához jutni”.109 A szellem hatalma eszerint abban áll, hogy a dolgokat saját belsőjébe meríti, a külsőt a belsőhöz hajlítja. E hajlításnak köszönhetően húzódik át a szellem a sokaságon, ami a világ. A belsőség ilyen áthúzódása hozza létre az én folytonosságát.

A szellem, amely a másikban önmagába tér vissza, belső tereként lakja a világot. A világban-benne-lenni annyi, mint önmagánál lenni. Egy tárgy vonatkozásában megnöveli belsőségét, amennyiben azt saját belsőjében elmeríti. A külsőben önmagába tér vissza, miközben azt belsővé változtatja. A szellem sűríti magát, elmélyíti belsőségességét, Hegel azt is mondja, „belsővé lesz”, „emlékezik”,110 mivel nem kint időzik a tárgynál, hanem azt belső terébe vonja: „Azáltal, hogy az elme a tárgyat külsőből belsővé teszi, önmaga is belsővé lesz. Ez a kettő, a tárgy belsővé tevése és a szellem belsővé válása egy és ugyanaz.”111 „A tárgy emlékezete” azt jelenti, hogy a szellem a tárgyból önmagához tér. Kitágítja, sűrűbbé teszi belsőségességét a tárggyal, miközben belsővé teszi. A tárgy „belsővé tétele” kibővíti belsőségességét, tehát belsőbbé teszi: „Az elme annak a szellemnek bizonyult, amely az objektumból magába száll, benne belsővé válik, s belsőségét az objektívnak ismeri fel.”112 Mindenekelőtt a gondolkodás az, ami teljesen szabaddá teszi a szellemet: „Tehát: a bensőség végső csúcsa a gondolkodás […]. Az ember nem szabad, ha nem gondolkodik, mert akkor valami máshoz viszonylik, és nála van.”113 Az ember nem szabad, amíg a másikhoz, a külsőhöz viszonyul, azaz amíg a másikban nem önmagához tér vissza, amíg a másik másságát nem emeli el az ugyanabba. A gondolkodó szellem áthatja, átvilágítja a másikat, megfosztja másságától. Ezáltal az ugyanaz folytonosságát hozza létre. Az „akarat” is elmélyíti az ugyanaz folytonosságát azáltal, hogy belsősége tárgyiasításáról gondoskodik, a külsőre rányomja belsősége bélyegét. Alapvonása a „visszatérés önmagába”. A hatalom akarása, így tekintve, mindig önmagunk akarása.

A világ „belsővé tételének” mint „a szellem emlékezésének” nem kell erőszakosan történnie. Egy erőszakos bezárás, amikor a külsőt egy neki idegen hatalom kényszerítené a belsőbe, csupán a „belsővé tétel” közvetítetlen, külsődleges formáját képviselné. Hegel a külső belsővé válására gondol. A világ eszerint nem egy számára idegen belsőségbe merül el, hanem önmagát teszi belsővé egy belső térben. Hegel úgy mondaná, hogy a szellem hatalma minden, csak nem erőszak, hogy nem megerőszakolja vagy megsemmisíti a másikat, hanem inkább azt teszi láthatóvá a másikban, ami már önmagában, hogy a gondolkodás nem kinyilvánít, hanem megvilágít. A megvilágító fényből nem származik erőszak. A szellem fénye azonban különös fény, olyan fény, amely belülről ér, amely a megvilágítottban önmagát pillantja meg. Szeme van.

A hatalom a belsőség és a szubjektivitás jelensége. Akinek csak emlékeznie kellene, csak saját belsőjében, illetve önmagánál időznie, akinek egyáltalán semmi külsője nem volna, az abszolút hatalommal rendelkezne. Ahol emlékezés és tapasztalat teljesen egybeesne, ott nem volna hatalomhiány és fájdalom. A végtelen belsőségesség végtelen szabadságot és hatalmat jelent.

A szubjektivitás a hatalom alkotóeleme. Egy szervetlen lény rendelkezhet középpontos struktúrával. De nem fejleszt ki hatalmi struktúrát, mert nem lelkesíti át szubjektivitás, mert nem rendelkezik belsőséggel. A hatalom tere önközpontú. Egy én lakja, amelynek intencionalitása önmaga akarása. A hatalmat Paul Tillich is a szubjektivitással és a középpontossággal hozza összefüggésbe: „Minden hatalmi struktúra egy központ körül szerveződik, valamire irányul, amire minden része vonatkozik. […] Minél szervezettebb egy lény, annál inkább középpontos, és az emberi öntudat ennek legmagasabb fokát éri el, ahol minden egyes élménymomentum az én központjára vonatkozik. Ez arra a gondolatra vezet, hogy a társadalmi csoportnak szintén nem csupán központja van – ami magától értetődő, különben soha nem cselekedhetne –, hanem a társadalmi csoport esetében is egy szervezetről van szó, és a csoport hatalmát a biológiai szervezetek hatalmához hasonlóan foghatjuk fel. Egy szervezet annál fejlettebb, minél több különböző eleme szerveződik egy középpont köré. Ezért az emberek hozzák létre a leggazdagabb, legegyetemesebb és leghatalmasabb társadalmi szervezeteket, jóllehet hasonlóak az állatvilágban is megtalálhatóak.”114

A szervezet a modern biológiában, amint Luhmann is megjegyzi, „nem egy lelkes lény, amelynek részeit a lélek ereje fogja össze egy egésszé, hanem alkalmazkodó rendszer, amely saját teljesítményei révén kompenzálással, helyettesítéssel, blokkolással vagy kiegészítéssel reagál a változó környezeti feltételekre és eseményekre, hogy ezáltal tartsa meg változatlanul saját struktúráját”.115 A szervezet modern elképzelése mégsem kérdőjelezi meg teljesen Hegel hatalomfelfogását. A szervezet éppen annak a hatalomnak köszönheti invarianciáját, amely gondoskodik róla, hogy változó környezeti feltételek és események közepette tartsa fenn, azaz tartsa meg változatlanul magát. A hatalom ebben az esetben is az én folytonosságát teremti meg, képessé teszi a szervezetet arra, hogy a környezet által létrehozott negatív feszültség dacára önmagánál maradjon.

A létezőt, amennyiben véges, a mások veszik körül. Az én igenlése feltételezi, hogy a létező a másokkal való érintkezésben önmagánál marad. Az én ilyen folytonossága híján tönkre kell mennie, mégpedig a negativitás, a másik által benne előidézett negatív feszültség miatt. Aki nem képes magában kihordani, önmagába integrálni a negativitást, annak nincs hatalma lenni. Tillich is az élőnek arra a képességére vezeti vissza a léthatalmat, hogy a negativitás, vagy az ő szavával a „nemlét” fölé kerekedjen, vagyis az énigenlésbe foglalódjon: „Az embernek azért van több léthatalma, mert több nemléten kell felülkerekednie, és addig van, amíg képes erre. Ha nem képes többé elviselni és felülkerekedni, akkor a teljes tehetetlenség, minden léthatalom vége az eredmény. Ez minden élő kockázata. Minél több nemlétet képes az élő magában hordani, annál veszélyeztetettebb, és annál több léthatalma van, ha képes dacolni ezzel a veszéllyel. […] Egy életfolyamatban annál több a hatalom, minél több nemlétet képes énigenlésébe belefoglalni, anélkül hogy az elpusztítaná.”116

A hatalom az élő azon képessége, hogy a másba többszörösen belebonyolódva nem veszíti el magát, hogy a negatív feszültségek közepette folytatja magát. Nem más, mint „az énigenlés lehetősége a belső és külső tagadás ellenére”. Aki ezzel szemben nem képes a negativitásnál elidőzni, azt magába foglalni, az csekély léthatalommal rendelkezik. Így a léthatalom tekintetében a neurotikus és „Isten” áll szemben egymással: „A neurotikust az jellemzi, hogy csak kevés negativitást képes magába foglalni; a nemlét veszedelme elől saját szűkös várába zárkózik. Az átlagember korlátozott mennyiségű nemlétet képes magában hordozni, az alkotó ember többet, és Isten, szimbolikus értelemben, végtelen mennyiségűt. Egy lény önigenlése a nemlét dacára saját léthatalmának kifejeződése. Ezzel a hatalom fogalmának gyökereihez értünk.”117

Az önigenlésnek nem kell a másik elnyomásával vagy tagadásával járnia. Ez a közvetítő struktúrán múlik. Erős közvetítés esetén nem tagadó vagy kizáró, hanem integráló hatású. „Isten” a legmagasabb fokú közvetítés alakzata. Az erőszakoskodó ezzel szemben neurotikus. Csak közvetítetlen erőszak révén képes az én folytonosságát biztosítani. Ezért a neurotikus önigenlés a másik tagadását vonja maga után.

A neurotikus visszahúzódás egy merev önképbe Hegel szerint is csekély léthatalomra vall. A szellem „csak azáltal […] hatalom, hogy szembenéz a negatívval s időzik nála”.118 „A szellem – Hegel nevezetes szavai szerint – csak úgy éri el igazságát, hogy az abszolút meghasonlottságban megtalálja önmagát.”119 A szellem hatalma a másik által benne létrehozott negatív feszültségek közepette teremti meg az én folytonosságát. Csak a közvetítés hiánya esetén taszítja el a másikat. A közvetítés szegénysége, a hiányzó közvetítési képesség így korlátozott, neurotikus szellemet eredményez.

A hatalom, amely a másik belsővé tétele által állítja helyre az én folytonosságát, felléphet, de nem kénytelen erőszakként fellépni. A döntő a közvetítési viszony az alany és a tárgy között. Hegel úgy fogja fel a hatalmat, mint amely a közvetítés magas fokán minden erőszakosságtól mentes. Ha a közvetítés erősödik, az alany nem pusztítja el a tárgyat. A belsővé tétel ehelyett, és itt van a hegeli idealizmus sajátos fordulata, az alany és a tárgy között magánvalóan rendelkezésre álló azonosságot állítja helyre. A tárgy tehát nem az alany egészen másikja. Inkább fogalmi közelséget vagy izomorfiát mutat az alannyal. A tárgy alany általi belsővé tétele ezt a magánvalóan rendelkezésre álló közelséget juttatja kifejezésre. A felfogás mint a belsővé tétel egy formája tehát nem tesz erőszakot a dolgon. Inkább, mint Hegel mondaná, kifejezésre juttat valamit, ami már magánvalóan rendelkezésre áll, amely azonban önmagában nem váltható valóra, azaz nem tehető a tudás tárgyává. A dolgok felfogása, így tekintve, nem erőszakos elsajátítás, hanem annak megjelentetése, ami bennük mintegy csírájában rendelkezésre áll. A belsővé tétel eszerint nem erőszaktétel, hanem megbékülés. Megjelenni enged valamit, ami az alanyt és a tárgyat egymással közvetíti: „Ez a megragadás, az átnyúlás a más felé a legbensőbb magabizonyossággal közvetlenül tartalmazza a megbékélést […]. A gondolkodás egysége a mással megvan magánvalósága szerint; mert az ész a szubsztanciális alapja mind a tudatnak, mind a külsőnek és természetinek. Így a szemben álló sem másvilági többé, nem más szubsztanciális természetű.”120

A „jelentés” Hegel szerint nem pusztán szubjektív rend, amelynek a tárgy erőszakosan alá van vetve. Inkább olyasmi, ami jelen van és hat magában a tárgyban. Az alany a gondolkodással így csak azt teszi láthatóvá, ami benne és a tárgyban közös, nevezetesen az általánost. Ez a közvetítési viszony módosítja a hatalmi struktúrát. A hatalom most nem az egyedüli szubjektumé, amely elsajátítja a tárgyat, hogy benne önmagához térjen vissza. Inkább a magát megnyilvánító általánosé, amely az egyes létezőket, azaz mind az „alanyt”, mind a „tárgyat”, egy egészbe gyűjti össze.

Hegel a „fogalmat” is hatalomként határozza meg: „A fogalom hatalma ez, a fogalomé, amely a szétszórt objektivitásban nem adja fel és nem veszti el a maga általánosságát, hanem éppen a realitás által és a realitásban nyilvánítja ki ezt az egységét. Saját fogalma ugyanis, hogy a maga másságában megőrizze a magával alkotott egységét.”121 A fogalom általános abban az értelemben, hogy az átfogót, átnyúlót képviseli, amely a valóság minden különböző jelenségében köz-ös. A fogalom összegyűjtve és közvetítve fogja át a változatos jelenségeket, egy egészet hozva létre. Annyiban fog-alom, amennyiben mindent átfogva magában fog-lal. Ezáltal mindenben önmagánál van. Hatalmát az én ilyen folytonossága adja. Nem veszti el magát a „szétszórt tárgyiasságban”. Olyan gravitáció gyanánt hat, amely a részeket egybe gyűjti. A visszatérés önmagához a másikban szintén alapvonása. A valóság ugyanis az ő másikja, amelyben magát nyilvánítja meg és magát pillantja meg.

Sokszor utaltak arra, hogy a hatalom a közvetítő struktúrától függően más és más formát ölt. A fogalom hatalma közvetítésben gazdag, mert másikját, a valóságot nem nyomja el. Inkább benne lakik. Nem a valóság ellenére, hanem a valóságban teszi magát láthatóvá a fogalom. A fogalom hatalma erőszakmentes. Hegel azt mondaná, az erőszak fogalmatlan. Minél több fogalmat vesz magába a hatalom, annál kevesebb kényszer és erőszak származik belőle. A valóság a maga fogalma révén átlátható. Az világítja meg, az hagyja lenni. A fogalom fénye nem borítja árnyékba, mert az ő fénye. A fogalom és a valóság világos áthatását nevezzük igazságnak. Ezért azt is mondhatnánk: az igazság hatalom.

A fogalom, az általános hatalma annyiban „szabad hatalom”, amennyiben másikját, azaz a valóságot nem egyszerűen „aláveti”, hanem lényegéhez engedi jutni vagy felszabadítja. Nem az erőszak, hanem a szabadság határozza meg a fogalom és másikja viszonyát: „Az általános tehát a szabad hatalom; önmaga és túlnyúlik másán; nem mint valami erőszakos, hanem mint olyasmi, ami e másban nyugodtan és önmagánál van. […] mert csak úgy viselkedik a különbözővel, mint önmagával szemben; a különbözőben visszatért önmagához.”122 Ha az általános túlnyúlik másán, akkor nem ütközik bele annak „nem”-jébe. A túlnyúlót a másik inkább mint saját igazságát igenli. A másik szabadon veti alá magát, engedelmeskedik a túlnyúlónak. A túlnyúló azért van másikjában „nyugodtan és önmagánál”, mert az nem tanúsít ellenállást. „Igen”-t mond a túlnyúlóra. Megnyílik a túlnyúlónak, amely megragadja. Az abszolút hatalomnak ezért nem kell erőszakot gyakorolnia. Hiszen szabad alávetésen alapul.

Foucault azon a nézeten van, hogy az ember „egy saját magánál mélyebb alávetettség eredménye”.123 Az ember eszerint azonosságát, „lelkét” egy olyan tartalom belsővé tételének köszönheti, amely, Hegellel szólva, túlnyúlik rajta. Aláveti magát a rajta túlnyúlónak, amennyiben belsővé teszi, azonossága tartalmává teszi. A túlnyúló másikra mondott „igen” annyiban elsődleges alávetettség, amennyiben a magát-alávető azonosságát először megalkotja. A hatalom itt nem elnyomó vagy erőszaktevő. Előzetesen alapítja meg az azonosságot, sőt a „lelket”. A túlnyúlásnak lehetnek erőszakos vonásai, ha közvetítésben szegény vagy közvetítetlen. De Hegel azt mondaná, hogy az erőszakos túlnyúlás fogalmatlan, közvetítetlen.

A hatalom elsődlegesen nem elnyomó. Hegel mindenekelőtt a közvetítés és létrehozás dimenziójában tud róla. Így a világ teremtését is hatalmi logikával írja le. Isten „szubjektivitás” ugyan, de nem merül ki az „én vagyok én” elvont, tartalmatlan azonosságában. Nem merevedik bele egy „örök csendbe és bezártságba”.124 Inkább kifejezi magát, miközben a másikat, nevezetesen a világot létrehozza. A világ teremtése mindazonáltal nem egyszerű átmenet a másikba, hanem visszatérés önmagához. Isten a világban mint az ő másikjában pillantja meg magát. A világban önmagához tér vissza. Ez a visszatérés önmagához a másikban a hatalom alapvonása: „A hatalom […] negatív viszony önmagához.” Negatív, mert a magához viszonyulás a másikon keresztül jön létre, mert visszatérés önmagához a másikban. A pusztán pozitív viszony önmagához olyan magához viszonyulás volna, amely nem tartalmazna viszonyulást a másikhoz. Így Tillich neurotikusa nem volna képes „negatívan viszonyulni önmagához”. Elveszítené magát a másikkal szemben. Hiányozna a hatalma, hogy a máshoz való viszonyt magához viszonyulássá legyen képes hajlítani. A hatalom esetében döntő ez a hajlítás, ez a magához fordulás.

A hatalom szabadsággal kecsegtet. A hatalmat birtokló szabad, mert képes egészen magánál lenni a másikban. Isten, mondja Hegel, „szabad, mert hatalom, hogy egészen Ő legyen”.125 Isten az én abszolút folytonosságát lakja vagy hozza létre. Nincs törés, szakadás, amelyben elveszítené magát. Nem ismer radikális mást, amiben nem volna Ő maga. Nemcsak az lenne valószínűleg „neurotikus”, aki a maga „kis várába” zárkózik, hanem az is, aki kényszer hatása alatt mindenütt önmagánál lenne, mindenütt Ő maga lenne. Bizonyos tekintetben Hegel „Istene” vagy „szelleme” is ennek a neurózisnak a megjelenése volna.

Isten hatalom. Hegel vallásfelfogását egészen a hatalom alakzata uralja. Magától értetődően emeli a hatalmat „egyáltalán a vallás” „alapmeghatározásává”.126 Egy pillanatig sem mérlegeli a lehetőséget, hogy a vallás egy olyan teret nyithatna meg, amely teljesen mentes a hatalom logikájától, hogy a vallás egy olyan folytonosság tapasztalata lehetne, amely alapvetően más, mint az énnek a hatalom által megteremtett folytonossága, hogy a vallás éppen olyan mozgást képviselhetne, amely minden, csak nem visszatérés önmagához.

A vallás a végesség tapasztalatából keletkezik. Döntő, hogy az ember, az állattal ellentétben, végességének kifejezett tudatával rendelkezik, hogy képes végességét tudás tárgyává tenni. A fájdalom így közvetlen benyomás révén a végesség általános képzetéhez vezet. Az elképzelés ilyen képességére vezethető vissza az is, hogy az ember gyászolni és sírni tud, hogy az embernek, az állattal ellentétben, van vallása. A végesség tapasztalatához tartozik az elszigeteltség is, amely alapvető magányt eredményez. A végesség tudatával szemben ébred a vágy a korlátozottság fájdalmas tapasztalatának meghaladására, az elszigeteltség magányából való kitörésre. A vallás a határ és az elszigeteltség tapasztalatán és ezek feloldásának vágyán alapul.

A végesség vagy korlátozottság tapasztalata nem szükségképpen a hatalom szintjén jön létre. Az emberi lét korlátozottsága nem feltétlenül a hatalomé. A korlátozott hatalom tapasztalata az emberi végességnek csak egyik lehetséges tapasztalata. A végesség kínja nagyon is lehet annak a határnak a kínja, amely engem a másiktól elválaszt, amely csak egy különleges folytonosság helyreállításával hidalható át. Ez az elválasztó határt elemelő folytonosság más struktúrájú, mint az én folytonossága, amelyet a hatalom hoz létre. Nincs meg benne az önmagához való visszatérés intencionalitása. A lét határtalan terét, határtalan folytonosságát nem az az én lelkesíti át, amelyik a másikban csak önmagával igyekszik egyesülni. Nem a hatalom, nem a visszatérés önmagához ígér üdvözülést, hanem a feltörés egy határtalan nyitottságba. Így tekintve a vallás egy olyan határtalanság, egy olyan végtelenség iránti vágyon alapulna, amely mindazonáltal nem a végtelen hatalom. Igaz, a vallásos határtalanra, végtelenre irányuló létet megszállhatja a végtelen hatalom iránti sóvárgás, a hatalom korlátozatlan akarása. De nem azon alapul. A vallás alapvetően mélységesen békés. Maga a barátságosság.

Hegel problematikus módon teljesen és tisztán a hatalom ökonómiája szempontjából írja le a vallás jelenségeit. Minden vallásos kommunikációt hatalmi számítás határoz meg. Az áldozásban például először is azt ismerjük el, „hogy a másik hatalmában vagyunk”.127 Ha valamilyen hatást fejtünk ki, egyidejűleg hatalmat gyakorlunk a másikra. Az áldozás gyakorlatát a másik hatalmának elismerése és saját hatalmunk tudatának felidézése uralja. Nem rendelkezik-e az áldozás sokkal mélyebb, a célracionalitás, a hasznosság horizontját meghaladó jelentéssel?

Georges Bataille radikálisan másként fogja fel az áldozást. Nem vitatja ugyan ökonómiai dimenzióját, de mélyebb jelentése szerinte a gazdasági számításon túl van. Az áldozás a hasznosság és ökonómia ellentétét képviseli. Alapjában véve sajátos elpusztítás és elfogyasztás. „Áldozni annyi, mint adni, de úgy adni, ahogy szenet adunk az izzó kályhának.”128 Az áldozás a folytonosság állapotába helyezi vissza a dolgot, amelyben nincs határ, nincs válaszvonal alany és tárgy, ember és világ között. A dologiatlanítás és határtalanítás aktusa. A dolgot kioldja a hasznosság és célszerűség összefüggéséből. Ezáltal visszaadja titkát. A határ-talan folytonosságot mint a vallás voltaképpeni dimenzióját Bataille „intimitásnak” vagy „immanenciának” is nevezi. Áldozópapja így beszél: „Kivonlak, áldozatom, a világból, amelyben egy dolog állapotára korlátozódnál, kellene korlátozódnod, amelyben belső természetedhez képest külsődleges értelmet nyersz. Visszahívlak az isteni világ intimitásába, minden létező mély immanenciájába.”129

A hatalom folytonossága az én folytonossága. A hatalommal ellentétben a vallás a lét határ-talan folytonosságával kapcsolatos. „Visszatérés ahhoz a pillanathoz”, amikor az ember „egy volt a világegyetemmel, és sem a csillagoktól, sem a naptól nem különböztette meg magát.”130 A borzongás, amely az embert a szent előtt elfogja, Bataille szerint a különbségeket eltörlő, határtalanná tevő erőszakból ered: „A szent így pontosan a lánggal vethető össze, amely elpusztítja a fát, miközben felemészti. Mint a határt nem ismerő égés, éppen ellentéte a dolognak, kiterjed, hőt és fényt sugároz, lángra lobbant és elkápráztat, és amit lángra lobbantott és elkápráztatott, hirtelen maga is lángra lobban és káprázik.”131

A lét szét nem választott egységének tapasztalata, amelyet Bataille minduntalan felidéz, orgiaszerű és regresszív. Vallásfilozófiai vázlata így jellemző módon az „állatival” kezdődik. Az állatok szerinte a lét folytonosságában élnek. Úgy vannak a világban, „mint a víz a vízben”.132 Ez okból nincs szükségük vallásra. Már eleve a lét folytonosságában ujjonganak.133 A lét szét nem választott egységében hatalmi viszony sem képződik, hiszen az különbözést feltételezne: „Az állati életben ezáltal semmi nem található, ami egy úr-szolga viszonyhoz vezetne.”134 A másik elfogyasztása sem feltételez küzdelmet, a másik felett szerzett hatalmat. A lét folytonosságában nem válik el egymástól a maga és a másik. Nincs asszimiláció, szigorú értelemben vett elsajátítás, amelynek a hatalmi logika szerint a visszatérés magához a másikban formula felelne meg. A lét szét nem választott egysége nem engedi meg felfaló és felfalt elkülönítését: „Valahányszor egy álltat felfal egy másikat, magához hasonlót, egy hasonmást fal fel: ebben az értelemben beszélek immanenciáról.”135

A lét bataille-i folytonossága kizárja ugyan a hatalmi viszonyt, de egészen jól eltűri az erőszak orgiasztikus, határtalanná tevő és pusztító formáit, amelyek minden értelemből, minden célösszefüggésből kivonják magukat. Még ebben az orgiasztikus, túlcsorduló erőszakban is teljességgel jelen van az a „szentség”, amelyet Bataille a mindent felemésztő lánghoz hasonlít. Az tehát minden, csak nem barátságos. Az „intimitás” a továbbiakban megfosztja a lét folytonosságát a nyitottságtól.

Bizonyos, hogy a vallás, ahogy Bataille felismerte, a folytonosság tapasztalatán alapul. Ez azonban a szellem jelensége, amely messze túlmegy Bataille képzeletbeli „állatiján”. A szellem annyiban barátságosság, amennyiben a lét folytonosságát megalapozza, anélkül azonban, hogy a különbségeket vagy formákat egy mindent elpusztító, mindent felemésztő lángban eltüntetné. E barátságosság miatt a szellem minden, csak nem orgiasztikus és felemésztő.

Kísérlet a fáradtságról című írásában Peter Handke egy mély fáradtságot idéz fel, amelybe az én visszahúzódik a világ elől. A fáradtság mélysége a világé, amelyet „a kevesebb én többleteként” érzékelünk.136 A létet nem uralja többé az én nyomatéka. A mély fáradtságban, amely nem engedi önmagunk gondját felmerülni, a lét folytonossága nyílik meg.137 „A másik – mondja Handke – egyúttal én leszek.”138 A kényszer helyébe, hogy a másikban magamhoz jussak el, a másikban önmagamnál maradjak, a nyugalom lép. A mély fáradtság része, hogy „mintha […] senkinek és semminek nem lett volna »hatalma«, vagy akár csak »előjogai«”.139

A mély fáradtság megihlet: „A fáradtság ihlete nem annyira azt mondja meg, mi a teendő, mint inkább azt, hogy mi elhagyandó.”140 Hegel „Istene”, aki „szubjektivitás, tevékenység, végtelen aktivitás”, „végtelen hatalom”, nem esik áldozatul a mély fáradtságnak. Hiszen Hegel „szelleme” egyszerűen tett, egy „abszolút beavatkozás”.141 Soha nem lehet fáradt. A mély fáradtság éppen ellentéte a hatalomnak és a szubjektivitásnak, amelyek Hegel „szellemét” alkotják. Handke egy egészen másféle szellemet idéz meg, a mély fáradtság vallását. „A pünkösdi gyülekezetet, ahogy a szentlelket fogadja – írja Handke –, egytől egyig fáradtnak képzelem.”142 A szellem megbékít és egyesít. Semmi sem áll egyedül önmagában, hanem „mindig másokkal együtt”.143 A szellem, amely a mély fáradtságban ébred, nem egyéb, mint barátságosság: „Jó. Ez egyúttal az utolsó képem az emberiségről: megbékélve legutolsó pillanataival, a kozmikus fáradtságban.”144




A hatalom politikája

„Szuverén az – írja Carl Schmitt a Politikai teológiában –, aki a kivételes állapotról dönt.”145 A kivételes helyzetben a jogi normát az önfenntartás érdekében felfüggesztik. A rendkívüli állapot egy jog előtti állapotot vezet be, egy jogot megelőző hatalmi teret, amely jól láthatóan rendelkezik. Így marad fenn az állam, miközben a jog hátralép.

A teológiai szuverénnek, aki a kivételes helyzetben dönt, abszolút hatalma van, amely minden pozitív jogi normát megelőz. Senki sem perelheti. Mert ő dönti el, minek van jelentősége a fennmaradás szempontjából, ami itt abszolút jelentőséggé válik. A szuverén a jogi norma fölé emelkedik, és dönt annak érvényességéről. Ő a végső döntés alanya: „A döntés megszabadul minden normatív köteléktől, és a szó tényleges értelmében abszolúttá válik.”146 A szuverenitás nem egyéb, mint olyan szubjektivitás, amely magát akarja, amely magára van szánva. A rendkívüli állapot éppen ezt a magára-szántságot jeleníti meg annak legtisztább alakjában. Ez minden hatalmi tér sajátja. Egyedül az képes a fenyegető önelidegenedés veszedelmét elhárítani és önmagánál maradni, akinek hatalma van. A rendkívüli állapot a visszatérés önmagához elszánt kísérlete.

Schmitt a Politikai teológiában Kierkegaard-t idézi, aki a kivételt az általános fölé helyezi. A kivétel „szenvedélyes figyelmet fordít az általánosra”.147 Mindent sokkal világosabban mutat meg, mint az általános. Eszerint nem a normális helyzet, hanem a kivételes nyilvánítja ki a szuverenitás lényegét. Azonban, ha belegondolunk, a normális helyzet többet képes megmutatni, mint Schmitt vagy Kierkegaard vélné.

Hegel, a normális eset zseniális filozófusa, aki éppenséggel szenvedélyes figyelmet fordít az általánosra, a normális esetben világítja meg a szuverenitás lényegét. Úgy véli, hogy „uralkodóhoz csak olyan ember kell, aki »igen«-t mond”.148 „A formális döntés betetőzéséről” van szó, nevezetesen a formális szuverénről, aki „igen”-jével érvényességre segíti a törvényt. Ez az „igen” pontosan megfelel annak a „nem”-nek, amellyel a szuverén a kivételes helyzetben a jogi normát felfüggeszti. A „nem” is egy feltétlen önigenlés kifejeződése. Így mindkét esetben a szuverén, illetve az állam „önmagában bizonyos szubjektivitása” nyilvánul meg, nevezetesen az akarat „önmeghatározása, amelyben a döntés végső mozzanata rejlik”.149 E szuverén tevékenysége a neve és az „akarom” ismétléséből áll. A név a döntő. Ez „az a tetőpont, amelyen nem lehet túlmenni”, nevezetesen „az önmagát meghatározó és tökéletesen önálló szuverén akarat, a végső önelhatározás”.150 „Én akarom”, sőt „én akarom magamat”, ez a magára-szántság testesíti meg az állam létét alkotó szuverén szubjektivitását, aki „teljességgel magából veszi kezdetét”.151 A szuverén akarata tehát nemcsak kivételes helyzetben szólal meg, hanem normális esetben is. A kivételes helyzet „nem”-je sokkal áthatóbb, mint ez a minduntalan kimondott „igen”. De mind az „igen”, mind a „nem” önmaga akarásának kifejeződése, a szubjektivitásé, amely az állam mint hatalmi tér alkotórésze.

Az abszolút hatalomnak ezt a formális, ám egyúttal teológiai szuverénjét meg kell különböztetnünk a valóságos, politikai szuveréntől, akinek mint emberi egyednek állandóan féltenie kell a hatalmát. A teológiai szuverénnel ellentétben neki csak viszonylagos hatalma van. Éppen Schmitt hívja föl a figyelmet az olyan uralkodóra, aki a hatalom végzetes dialektikájába keveredett: „Az emberi egyed, akinek kezében egy pillanatig nagy politikai döntések vannak, csak adott előfeltételek mellett és adott eszközökkel alakíthatja ki akaratát. Az abszolút fejedelem is jelentésekre és hírekre van utalva, és tanácsadóitól függ. […] Így minden közvetlen hatalom azonnal közvetett befolyásoknak van alávetve.”152

A hatalmat birtokló körül egy hatalmi „előtér” képződik, amelyet miniszterek, gyóntatók, orvosok, titkárnők, lakájok és szeretők népesítenek be, és azzal fenyeget, hogy kiüresíti, intrikákkal és hazugságokkal tölti ki a hatalom voltaképpeni terét. A hatalom előtere teljesen elvágja a hatalom birtokosát a világtól, úgyhogy „már csak azokat éri el, akik közvetve uralkodnak rajta, miközben az összes többi embert, akik fölött hatalmat gyakorol, nem éri el többé, és azok sem érik el őt”.153 Schmitt itt ismét a kivételes helyzetet tartja szem előtt. Meglehet, hogy a kivétel szenvedélyes figyelmet fordít az általánosra. Ez a szenvedély azonban eltorzulhat vagy lepleződhet. A tétel, mely szerint „a nélkülözhetetlen hatalmi apparátus elszigeteli a hatalom birtokosát”, éppen ezt a létesítő hatást nem veszi figyelembe, nevezetesen a hatalom strukturális, létesítő szóródását, szétterjedését. A hatalmi apparátus nem szükségképpen ölti olyan hatalmi előtér formáját, amely a hatalom terét ássa alá. A politikai hatalomgyakorláshoz ugyanis szükség van egy intézményekből álló szervezett hatalmi apparátusra. Ez normális helyzetben minden, csak nem „a közvetett befolyások holdudvara”. Azonkívül parlamentáris demokráciában a hatalom ilyen összpontosulása egy tetőpontban vagy egy személyben nem létezik. Nem jön létre „a hatalom birtokosának lelkéhez vezető folyosó”, amelyen csak kevesen járhatnak. A hatalom régi előterének helyébe a hatalom más előterei lépnek, mint például a hatalom olyan átjáró vagy előcsarnoka, mint a lobbi.

A hatalom dialektikája, amitől az hatalomhiányba csap át, Schmitt szerint mindenekelőtt arra mutat rá, hogy a hatalom „objektív, öntörvényű nagyságot” képvisel, amelyet az ember nem uralhat. A modern társadalom szervezeteinek komplexitása és névtelensége Schmittet arra a feltevésre készteti, hogy a hatalom „mellőzi” az emberi valóságot.154 A homo homini homo szép formulája tehát nem érvényes többé. A hatalom „az ember ember feletti hatalmának minden emberek közötti mértékét”155 is meghaladja. Schmitt a hatalmat egy emberfeletti valóságba áthelyezve arra reagál, hogy „hatalom és hatalomhiány […] immár nem szemtől szemben állnak egymással és nem egyik embertől a másikig válnak láthatóvá”,156 hogy az egyének hatalma „egy helyzet kiizzadásává” zsugorodott „egy kiszámíthatatlanul túlfokozott munkamegosztás rendszerén” belül.157

Schmittnek szemlátomást nem sikerült elméletileg boldogulni azzal a helyzettel, hogy a hatalom kicsúszott egy emberi egyed kezéből. Annak belátása helyett, hogy a modern társadalom radikálisan szétszórja vagy decentrálja a hatalmat, „önálló valóságot” csinál belőle, amelynek az ember alá van vetve, amely egy végzetes dialektikába vonja bele. Az ember nem szuverén többé, mert a hatalom kivonja magát az emberi akarat alól, mert az ember nem dönthet többé. Schmitt számára a ráolvasás marad: „De embernek lenni mégiscsak döntés.”158

Tér és előtér, közvetlen hatalom és közvetett befolyás schmitti szétválasztása nem problémamentes. Hiszen a hatalom előtere, amely részes a hatalomban, maga is a hatalmi tér része. A közvetett befolyások holdudvara csak azért tudja kiüresíteni a hatalmi teret, majd űrét betölteni, mert önmagát emeli hatalmi térré. Az a „betegszoba, ahol egy béna ember mellett ül néhány barátja, és kormányozza a világot”,159 már maga hatalmas hatalmi tér. Az előtér a valóságban melléktér. A hatalom melléktereinek létrejötte arról tanúskodik, hogy az emberi hatalom egyetlen tere sem képes teljesen magába záródni, teljesen önmagánál lenni, hogy az emberi hatalom végessége következtében folytonosan az önelidegenedés veszélyének van kitéve. A zártság hiánya miatt egyetlen emberi hatalmi tér sincs meg elő-, mellék-vagy járulékos terek nélkül. Ezek mintegy a sebei. Az önállítás és önelidegenedés dialektikája az emberi hatalom ilyen végességére vezethető vissza.

A hatalmi előtér schmitti elméletében találunk egy érdekes utalást a hatalom információfüggésére. Bismarck leváltásának kísérletéről 1890 márciusában Schmitt ezt írja: „A öreg, tapasztalt birodalmi kancellár, a birodalom megalkotója a tapasztalatlan örökössel, a fiatal II. Vilmos királlyal és császárral kerül szembe. Mind a belpolitika, mind a külpolitika számos tárgyi ellentéte és véleménykülönbsége választja el őket. De a leváltási kísérlet veleje, sarokpontja egy egészen formális kérdés: a vita tárgya az, hogyan szabad a kancellárnak tájékozódnia, és hogyan kell tájékozódnia a királynak és császárnak.”160 A média, amely mára egészen más nagyságrendet ért el, mint Bismarck idejében, a politikai informatikát is radikálisan megváltoztatja. Könnyedén áthatol az információs zárlatokon. Ma lehetetlen volna egy olyan hatalmi előteret létrehozni, amely teljesen elvághatná a hatalmi teret a nyilvánosságtól. Egy ilyen hatalmi előteret a modern információs technika gyorsan kilyuggatna.

A média, erős jelenléte dacára a politikában, mint olyan nem rendelkezik voltaképpeni értelemben vett hatalommal. Így az olyan bevett fordulat, mint „a média hatalma”, félrevezető. A média inkább, Schmitt kifejezésével élve, a közvetett befolyások holdudvarát alkotja. Nincs egyértelmű intencionális struktúrája. A média tere túl diffúz, túl szétszórt. Összességét egyetlen meghatározott cselekvő, egyetlen meghatározott intézmény sem irányítja. A tőle elválaszthatatlan strukturális szóródás és szétszórtság nem teszi lehetővé egyértelmű tulajdonítását. A mediális teret túl sok cselekvő, túl sok különböző szándék népesíti be. Az internet tere egyáltalán nem irányított, és ez az esetlegesség radikális növekedéséhez vezet. Azonkívül van értelme különbséget tenni hatalom és befolyás között. Az olyan hatalom, amelyik semmilyen befolyásra nem képes, biztosan nem hatalom. A befolyás struktúrája azonban nem mindig olyan, mint a hatalomé. Nem kötődik egy folytonosság létrehozásához. Lehet pontszerű, miközben a hatalom a tér jelensége. Igaz, hogy a média önmagától nem szerveződik egy hatalmi térré, de sokféle kölcsönhatás lehetséges a média és a hatalmi folyamatok között. A média hatalmi stratégiai alkuk tárgyává válhat. De destabilizálóan is hathat az uralkodó hatalmi rendre. Ez okból igyekszik megszállni a totalitárius hatalom a mediális teret. És egy nyilvánosság létrejötte nem gondolható el a média fejlődésétől elválasztva.161

Makacsul ragaszkodva a kivételhez, az elburjánzó hatalmi előtérhez, Schmitt nem teszi fel a kérdést, hogy a hatalom mennyiben a tér jelensége. A hatalmi előtér létrejötte nem sok felvilágosítással szolgál magának a hatalmi térnek a működésmódjáról.162 Igaz, hogy a hatalom bizonyos tekintetben egy tetőponton vagy egy személyben összpontosulhat. De nem alapulhat ezen a tetőponton. Ahhoz, hogy hatalom legyen, térre van szüksége, amely hordozza, igenli, legitimálja. A hatalom, még egy tetőponton összpontosulva is, egy tér, egy összesség vagy egész eseménye. Az elkülönülés és elszigeteltség árt a hatalomnak. Az erőszakkal viszont ezek jól összeegyeztethetőek. Az erőszak ugyanis pontszerű. Részt vehet a hatalom létrehozásában, de az nem alapul rajta. Az erőszak nem tud téresülni.

A hatalom folytonosságot létesít. Ez ugyanúgy vonatkozik két ember viszonyára, mint a poliszra. Az ego, ha teljesen magára van utalva, csak erőszakkal képes megtörni az alter akaratát. Az egónak ebben a magára utaltságban nincs hatalma az alter fölött. Éppen a hatalom hiányában tesz erőszakot az ego az alteren. Az erőszak tehát a hatalomhiány jele. Ezzel szemben az ego nagy hatalommal rendelkezik az alter fölött, ha az saját elszántából veti alá magát neki. Ebben az esetben az ego erőszak alkalmazása nélkül folytatódik az alterben. A hatalom közvetítésével az ego önmagánál van az alterben. A hatalom képezi ezt a folytonosságot, téresíti az egót, illetve az akaratát. Az erőszak vagy erőszakolás ezzel szemben elmélyíti a töréseket, csökkenti a teret. A hatalom olyan együttállásokban is folytonosságot hoz létre, amelyeknek nem egy egyedi cselekvő áll a középpontjában. Egy egész gravitációját hozza létre, amely a részeket összeköti és közvetíti egymással.

Egy forradalomban ugyan az erőszak is szerepet játszhat, de csütörtököt mond, ha csak erőszak, azaz nem támaszkodik hatalomra. Hatalom nélkül, a mások beleegyezése nélkül kudarcra van ítélve. Ezzel szemben, ha hatalma van, új teret alapít. Igaz, hogy az erőszak teret nyerhet, de nem teremthet teret. Még egy politikai tér létrejöttében is szerepet játszhat. De a politikum nem erőszakon alapul, hanem egy közös akaraton, amely cselekvéskontinuumot hoz létre. Hegel szerint is: „Mert jóllehet az állam hatalom által is keletkezhetik, mégsem hatalmon alapszik. […] Az államban a nép szelleme – az erkölcs, a törvény – uralkodik.”163 A szellem hatalma Hegel szerint abban áll, hogy egy mi-t, egy közösséget, az általános folytonosságát hozza létre. A szellem hatalom, amennyiben olyan hangsúlyos együttet alapoz meg, amelynek alapja egy nyomatékos magára-szántság. Az erőszakból éppen a közvetítésnek ez a hatalma, nevezetesen a szellem hiányzik. Egyedül a hatalom képes a politikait létrehozni.

Hannah Arendt nagyon is tudatában van a hatalom térbeliségének, amikor ezt írja: „A hatalom soha nem a puskacsőből jön ki.”164 A szűk puskacsőből nem támad tér. Alapjában véve az nagyon magányos hely. A mások általi legitimáció ellenben teret alkot, hatalmat teremt. Az „erőszakmentes hatalom” fordulat ezért nem oximoron, hanem pleonazmus.165 Egy egyed lehet erős. De egyedül soha nem hozhat létre hatalmat. Arendt a hatalmat az együttlétre mint olyanra vezeti vissza: „Hatalom jön létre, valahányszor az emberek együtt cselekszenek és közösen járnak el, legitimitása pedig nem a célokon alapul, amelyeket egy csoport mindenkor kitűz magának; a hatalom eredetéből származik, ami a csoport alapításával esik egybe.”166 A hatalom Arendt szerint is egy folytonosság jelensége. A politikum cselekvéskontinuumot feltételez.

Arendt „megjelenési tér” fogalma is a hatalom tér jellegét juttatja szóhoz. A polisz Arendt szerint „térbeli köztes”, „megjelenési tér”, amely „köztesként mindahányszor felviláglik, amikor emberek cselekedve és beszélve egymás közt vannak”,167 az együttlét tere, „mely azáltal jön létre, hogy az emberek megjelennek egymás előtt, és nem pusztán csak rendelkezésre állnak, mint más élő vagy élettelen dolgok, hanem kifejezetten jelen lesznek”.168 A megjelenés tere olyan tér, amely az együttes cselekvéstől és beszédtől kivilágosodik. Arendt közvetlenül összekapcsolja a hatalmat és a megjelenés terét: „A hatalom az, ami a nyilvános terepet, a cselekvők és beszélők közötti potenciális megjelenési teret egyáltalán létrehívja és fenntartja.”169 A hatalom az a fény, amely megvilágítja a politikai teret, ahol az együtt cselekvésre és egymással beszélésre sor kerül. Arendt nagyon nyomatékosan és pozitívan használja a „hatalom” fogalmát. Így beszél „a hatalom fényéről, amely magát a megjelenést és látszást szolgálja”,170 vagy „a hatalom által létesített nyilvánosság világosságáról”.171 A megjelenés más, mint az ottlét. Nyomatékos értelemben hatás. Így egyedül a hatalom hozza létre „az élet érzésén” túl „a valóság érzését”.172

Ezt a bizonnyal „kommunikatívnak” nevezhető hatalomfogalmat Habermas csak üdvözölheti. Arendtet idézve teszi egy közös akarat kommunikatív létrehozását a hatalom alapjelenségévé: „Hannah Arendt egy másik, kommunikatív cselevési modellből indul ki: »A hatalom abból az emberi képességből származik, hogy nemcsak cselekszünk vagy csinálunk valamit, hanem másokkal összekapcsolódva, velük egyetértésben cselekszünk.« A hatalom alapjelensége nem egy idegen akarat felhasználása eszközként saját céljainkra, hanem egy közös akarat létrehozása egy egyetértésre irányuló kommunikációban.”173 A hatalom a köztesből ered: „Hatalma voltaképpen senkinek sincs, az az emberek között keletkezik, amikor együtt cselekszenek, és eltűnik, mihelyt ismét szétszóródnak.”174

Arendt hatalomelmélete valójában nagyon formális síkon bontakozik ki. A hatalom szabadítja föl egyáltalán a megjelenés terét, sőt egyáltalán a valóság érzését. Ahol az emberek együtt cselekszenek, ott hatalom van. A politikai ezen a hatalmat létrehozó együttes cselekvésen alapul. Ennek a teljesen formális vagy elvont hatalomfogalomnak biztosan megvan a vonzereje. Ám az a kérdés, hogy a hatalom valóban visszavezethető-e az együttes cselekvésre mint olyanra, vagy valami másnak kell hozzáadódnia, hogy a megjelenés tere hatalmi térré váljon.

Ha következetesen alkalmazzuk a hatalom kommunikatív modelljét, akkor a hatalom legfelsőbb foka a tökéletes egyetértés lenne, amelyben mindenki egy közös cselekvésre fog össze. Arendt meghatározása azonban mást mond a hatalom legfelsőbb fokáról: „A hatalom szélső esete a következő együttállásban adott: mindenki egy ellen, az erőszak szélső esete pedig ebben az együttállásban: egy mindenki ellen.”175 Árulkodó itt éppen az erőszak szélső esetének meghatározása: „egy mindenki ellen”. Hiszen az erőszak magányos aktus. Nem támaszkodhat mások beleegyezésére. Ellenpólusa, nevezetesen a hatalom szélső esete így ez volna: mindenki együtt. Ám Arendt meghatározása szerint a hatalom szélső esete a „mindenki egy ellen”. Miért ez az „ellen”? Mennyiben van szüksége a hatalom szélső esetének, amelynek mindenki egyetértéséből kellene származnia, még egy „ellen”-re, vagy „egy”-re, aki ellen van mindenki? Mit árul el a meghatározások homályossága? A hatalom milyen középponti tulajdonságára utal ez az „ellen”, amely a hatalom meghatározásába belopta magát? Ez az „ellen” bizony közvetett utalás arra, hogy a hatalom eredendően nem az együtt jelensége, hanem az éné, hogy minden hatalmi képződmény egy szubjektivitást, egy magára-szántságot tartalmaz, amely mindenesetre csak a hatalmi képződményen belüli vagy kívüli ellen esetében nyilvánul meg. Nem csupán egy emberi egyed énjét jelöli, hanem a magát akarás vagy a visszatérés önmagához szubjektumát, amely egy csoporté is lehet.

Abban a pillanatban, amikor egy közösség a közös cselekvés mellett dönt, egy közös én jön létre, amely magát akarja, amely magára-szánt. Ez a szubjektivitás, ez a magára-szántság főként abban a pillanatban válik láthatóvá, amikor az „egy” szembehelyezkedik a közösséggel. A közösség hatalma ugyan nem ezen az egy ellenen alapul, de ha egy ellen az egészet tagadólag érinti, az kinyilvánítja magára-szántságát, vagyis az énjét, amely minden hatalmi képződménynek, azaz nem csupán a hatalom egyes birtokosának, hanem egy közösségnek is sajátja. Egy elszánt ellen esetében, mint kivételes helyzetben, bekövetkezik a magát megtartani akaró hatalom visszahúzódása önmagába. A magára-szántság az önmaga akarásán alapul. E nélkül az akarat nélkül nem jön létre hatalmi képződmény. Egy önmagát ismétlő minimális szubjektivitásnak kell a hatalom minden formáját megalapoznia. Csak az változtatja át a lét terét hatalmi térré.

Arendt hatalomelmélete az együttes cselekvésből mint olyanból indul ki. De nem marad meg ezen a szinergiás-kommunikatív síkon. Egy stratégiai-polemológiai síkra cseréli fel, anélkül, hogy ezt az átmenetet elméletileg megindokolná. Így bukkan fel a hatalom szélső formájának meghatározásában egy ellen, amely nem vezethető vissza az együttes cselekvésre mint olyanra. Arendt a hatalomra felhozott példái egytől egyig stratégiai-polemológiai természetűek. A politikum egy másik alkotóelemére utalnak. A politikum ugyanis nem szűkíthető le az együttes cselekvésre.

Habermas a maga Arendt-olvasatában nem vesz tudomást az arendti hatalomfogalom belső töréséről. Leszűkíti kommunikatív mozzanatára. Úgy gondolja, hogy a kommunikatív hatalom eszméje kiolvasható Arendt következő szavaiból: „Hatalma voltaképpen senkinek sincs, az az emberek között keletkezik, amikor együtt cselekszenek, és eltűnik, mihelyt ismét szétszóródnak.” De a közvetlenül ezután olvasható sorok alaposan keresztbe tesznek Habermasnak: „Egy számszerűen kicsi, de jól szervezett embercsoport beláthatatlan időre nagy birodalmakat és számtalan sok embert uralhat, és történelmileg egyáltalán nem ritka, hogy kicsi és szegény népek nagy és gazdag nemzeteket győznek le. […] A kevesek hatalma bizonyos körülmények között fölébe kerekedhet a sokak hatalmának.”176 Ezek szerint az együttes cselekvés, hiszen éppen ez a tanulság vonható le a fentiekből, stratégiai, azaz sikerorientált cselekvés lenne. Ez szervezést és stratégiát tesz szükségessé. Csak hatékony szervezés és jó stratégia révén lehet egy számszerűen kisebb csoport hatalmasabb egy nagyobb csoportnál.

Az, hogy a hatalom nem alapulhat egyedül kommunikáción és megegyezésen, Arendt más példáiból is kiviláglik, amelyekkel a hatalmat elkülöníti az erőszaktól: „Maga a despotikus rendszer, amelyet ismerünk, az uraikat számban felülmúló rabszolgák feletti uralom sem alapult az erőszak eszközeinek fölényén mint olyanon, hanem az egymással szolidáris rabszolgatartók szervezettségének fölényén, azaz a hatalmon.”177 Itt tehát nem lehet szó kommunikatív hatalomról. A rabszolgák „véleménye” éppenséggel nem jelent hatalmat uraik szervezettségével és stratégiájával szemben. A rabszolgák nem tudtak szervezkedni, stratégiát kialakítani. A rabszolgatartók hatalma egy csoport túlhatalma, amely „a szervezettség fölényének”, azaz hatékony stratégiának köszönhető. Nem megegyezésre irányuló kommunikatív hatalom, hanem sikerorientált kollektív hatalom.178 Habermas ezzel szemben a kollektív hatalmat a megegyezésre irányuló kommunikáció hatására egyszerűsíti: „Hannah Arendt leválasztja a hatalom fogalmát a teleologikus cselekvés modelljéről: a hatalom a kommunikatív cselekvésben képződik, a beszéd csoporthatása, amelyben a megegyezés minden résztvevő számára öncél.”179 Ha a megegyezés valóban az egyetlen cél, sőt öncél lenne, akkor nem jönne létre hatalmi tér.

Arendt a hatalmat, valószínűleg szándéka ellenére, minduntalan a szervezéssel és a stratégiával hozza összefüggésbe: „Az erőszak így belpolitikailag is mindig a végső hatalmi eszköz a bűnözők vagy lázadók, azaz egyesek vagy elenyésző kisebbségek ellen, akik vonakodnak alávetni magukat a többség elhatározott véleményének. Normális módon ennek a többségnek és »véleményének« a túlhatalma az, amely a rendőrséget megbízza vagy felhatalmazza, hogy erőszakot alkalmazzon azok ellen, akik hatalmi szavukkal szembehelyezkednek. És még háború esetén is, ahol tényleg mintha a meztelen erőszaké volna az utolsó szó, megtörténhet, hogy a hatalmi eszközök óriási fölénye hatástalan marad, ha egy jóllehet gyengén fölszerelt, de jól szervezett és emiatt sokkal hatalmasabb ellenféllel áll szemben – ahogy azt Vietnámban láthatjuk.”180 Ez a hely, mint Arendtnél gyakran, homályos érvelésen alapul. Először az állami erőszakról beszél, amely „a többség elhatározott véleményének” hatalmán alapul. Aztán közvetlenül átvált a jogállamról a háborúra, vagyis az állami erőszakról a háború eszközéül szolgáló erőszakra, amelyet aztán a „vélekedés” hatalmától szeretne megkülönböztetni. Azonban itt ismét a hatalom és a szervezettség pozitív kölcsönhatását emeli ki. A szervezet ilyen hatalma nem szűkíthető le egyszerűen a „vélekedés” hatalmára. Stratégiai minősége van.

Minthogy a kommunikatív hatalmat tartja szem előtt, Habermas sem látja hatalom és stratégia közelségét: „A stratégiai cselekvés Hannah Arendt szerint is politikamentes […]. A háborús mesterség esetében érzékelhetően az erőszak eszközeinek kiszámított bevetéséről van szó, akár az ellenfél fenyegetése, akár fizikai legyűrése céljából. A megsemmisítő eszközök felhalmozása azonban a szuperhatalmakat nem teszi hatalmasabbá – a militáris erő elég gyakran (amint a vietnámi háború megmutatta) a belső tehetetlenség ellenpárja. Azonkívül a stratégia példája arra szolgált, hogy a stratégiai cselekvést az instrumentális cselekvés körébe utalja. […] És mivel a katonai eszközök célracionális alkalmazása ugyanolyan szerkezetűnek tűnik, mint a tárgyak előállítását vagy a természet megdolgozását szolgáló eszközhasználat, Hannah Arendt a stratégiai cselekvést rövid úton az instrumentálissal azonosítja. A háborúviselésen mutatja meg, hogy a stratégiai cselekvés egyszerre erőszakos és instrumentális; egy ilyen jellegű cselekvés kívül áll a politikai körén.”181 Arendt példájában politikainak is gondolja a háborút. A politikumhoz tartozik a stratégiai, amelynek azonban nem kell azonosnak lennie az instrumentálissal. Habermas ezzel szemben úgy véli, hogy Arendt a stratégiai cselekvést „rövid úton” az instrumentálissal azonosítja. Éppen nem ez volt a helyzet Arendtnél. Példái, éppen ellenkezőleg, azt mutatják, hogy a stratégiai cselekvést nem lehet az instrumentális cselekvés körébe utalni. Mire akarja Habermas a vietnámiak győzelmét visszavezetni? Miben áll hatalmuk? Arendt sikerüket a jobb szervezettséggel indokolja. Jóllehet „gyengén felszereltek”, viszont „jól szervezettek”. Sikerük így stratégiai jellegű is. Ugyanis háborúról van szó. Habermas ezzel szemben mind a stratégiait, mind az instrumentálist le akarja választani a kommunikatív hatalomról. A kommunikatív hatalom egymagában azonban soha nem vezet győzelemre. A vietnámi háború példája éppen egy olyan győzelmet szemléltet, amely stratégiai győzelem volt. Problematikus Habermasnál a kommunikatív hatalom és az instrumentális erőszak merev szétválasztása. Nem észlelhetőek ezáltal azok a stratégiai köztes terek, ahol a politikum lakik.

„A hatalom alapjelensége” Habermas szerint „közös akarat létrehozása egy egyetértésre irányuló kommunikációban”. Ez a konszenzusmodell azonban erősen leszűkíti a hatalmi történést. Habermas a hatalom egyik vonatkozását emeli „a hatalom alapjelenségévé”. A parancsoló és engedelmeskedő alany aszimmetrikus viszonya ugyancsak hatalmi viszony, amely azonban nem az egyetértésre irányuló kommunikáción alapul. A hatalom egy kétszemélyes viszonyban éppenséggel e kommunikáció ellen irányul. Inkább kihirdet. A másokkal közösen cselekvés igénye ezzel szemben nem alapul szükségképpen hatalmi igényen.

A hatalom habermasi kommunikatív modellje kitakarja a hatalom stratégiai-polemológiai dimenzióját. A csupán a harcra összpontosító hatalomelmélet182 ezzel szemben mellőzi a hatalomnak azt a kommunikatív vagy kollektív dimenzióját, amely az együttes cselekvésen, egy közös akarat, egy kollektív én létrehozásán alapul. Nem különösebben gyümölcsöző hol a küzdelmet, hol a konszenzust „a hatalom alapjelenségének” tekinteni. Több értelme volna mind a konszenzuson, mind a küzdelmen alapuló hatalommodellt egyugyanazon hatalom különböző kifejeződéseiként ábrázolni. Olyan magyarázó modellre van tehát szükség, amely mind „egy idegen akarat felhasználását eszközként saját céljainkra”, mind „egy közös akarat létrehozását egy egyetértésre irányuló kommunikációban” a hatalom különböző formáiként jeleníti meg.

Szubjektivitás és folytonosság, avagy én és kontinuum két olyan szerkezeti elem, amelyek mindkét hatalommodellben változatlanok maradnak. A hatalom az ego képessége a folytatódásra az alterben. Az én kontinuumát hozza létre, amelyben az ego töretlenül önmagánál van. Egy politikai hatalmi képződmény is, mint például az állam, olyan kontinuum, amely egy átfogó rendet teremt. Egyúttal szubjektivitásstruktúrával rendelkezik. Hiszen a kollektívum itt énként lép fel. Magát tartalmazza vagy állítja. Az államfő vagy a szuverén alakja szemmel láthatóvá teszi szubjektivitásstruktúráját.

Mind a hatalom küzdelemmodellje, mind kollektívum-vagy konszenzusmodellje a hatalom említett strukturális elemein alapul. A közös döntés vagy „sok akarati impulzus és szándék egybeesése”183 egy kollektív én által hordozott cselekvési kontinuumot teremt. Egy küzdelmen alapuló hatalmi viszony is felmutatja mindkét strukturális elemet. A győztes folytatja magát a legyőzöttben. Így a legyőzött másikban önmagánál marad. A hatalom tehát az én kontinuumát hozza létre számára. Tekintettel ezekre a strukturális elemekre a hatalom küzdelem-és konszenzusmodellje már nem ellentétes egymással. De egyik modell sem jelenik meg tiszta formában. A küzdelem például, amennyiben csoportok között zajlik, a mindenkori csoport tagjainak elszánt együttes cselekvését feltételezi. Másfelől nincs olyan együttes cselekvés, amely teljesen mentes volna a polemológiai vagy stratégiai cselekvésektől. Már az akaratok sokfélesége is stratégiailag hangolja át a kommunikációt.

Miután Habermas a hatalmat mint a megegyezésre irányuló kommunikatív cselekvés „csoporthatását” tisztán különválasztotta a stratégiai cselekvéstől, megkísérli azt ismét visszavezetni a politikumba. A politikum kibővítése a stratégiai cselekvéssel arra hivatott, hogy a hatalom kommunikatív létrehozásának „realista változatával”184 szolgáljon: „A politikai fogalmának ki kell terjednie a politikai hatalomért folyó stratégiai versengésre és a hatalom alkalmazására a politikai rendszerben. A politika nem lehet azonos azok gyakorlatával, akik a közös cselekvés érdekében beszélnek egymással, mint Hannah Arendtnél. Megfordítva, az uralkodó elmélet ezt a fogalmat a hatalmi versengés jelenségeire szűkíti le, és nem alkalmazható a hatalom létrehozásának sajátos jelenségére.”185 Habermas szeretné a hatalomért folytatott küzdelmet a politikumba illesztve látni. Minthogy azonban a hatalom pozitívumát kizárólag a kommunikatív cselekvésben látja, a stratégiai, hatalomra irányuló cselekvést problematikus módon a kommunikációt elfojtó erőszak formájának tekinti: „Mindazonáltal nem zárhatjuk ki a politikai fogalmából a stratégiai cselekvés elemét. A stratégiai cselekvés által gyakorolt erőszakot olyan képességként akarjuk megérteni, amely arra irányul, hogy más egyéneket vagy csoportokat megakadályozzanak érdekeik felismerésében. Az erőszak ebben az értelemben mindig a hatalomszerzés és a hatalomfitogtatás része.”186 Ez a stratégiai cselekvés által gyakorolt erőszak mindenesetre nem nyílt erőszak, hanem olyan, amely akár legitim hatalomként is képes megjelenni. Habermas „strukturális erőszaknak” nevezi, amely feltűnés nélkül hoz létre „kommunikációs zárlatokat”: „A strukturális erőszak nem erőszakként jelentkezik, inkább észrevétlenül blokkolja a legitimációképes meggyőződéseket képező és terjesztő kommunikációt. […] érthetővé teszi, hogyan képződnek olyan meggyőződések, amelyekkel az emberek magukat és helyzetüket illetően becsapják magukat. […] A módszeresen korlátozott kommunikációban az érintettek szubjektíve kényszermentesen hoznak létre olyan meggyőződéseket, amelyek valójában illúziók; ezáltal kommunikatív úton létesítenek olyan hatalmat, amely, mihelyt intézményesítik, maguk az érintettek ellen is fordítható.”187

Egy tisztán megegyezésre irányuló cselekvés vagy egy sértetlen, torzítatlan kommunikáció elképzelése minden aszimmetriát erőszakként tüntet fel. Egy csak kommunikatív úton létrejött hatalom elvont eszméjének nem adható meg egy „realista változata” azzal, ha egy olyan erőszak ugyanennyire elvont eszméjével bővítjük ki, amely a stratégiai cselekvéshez látszik tapadni. Sokkal realistább egy olyan kommunikáció eszméje, amely már eleve stratégiai. Ekkor a stratégiai cselekvés nem egy „erőszak” forrása lenne, hanem a hatalom alkotó mozzanata, amely tehát soha nem lehet tisztán kommunikatív vagy megegyezésre irányuló.

Csak egy egyidejűleg stratégiai és kommunikatív cselekvés feltételezése teremti meg a hatalom „realista változatát”. A hatalom rugalmas fogalmához vezet, amely belső közvetítési struktúrájának megfelelően különbözőképpen jut kifejezésre. Az aszimmetrikus viszonyok ekkor nem az erőszakból származnak, hanem a hatalom közvetítésben szegény változatából. Az erőszak csak egy sajátos együttállást jelöl, amelyben a közvetítés nullára csökken. E közvetítetlenség alapján fosztja meg az erőszak a kommunikációban résztvevőket teljesen a szabadság érzésétől. Egy olyan hatalmi együttállás, amelyben az alávetett teljesen egyetért a másik uralmával, nem erőszakos viszony, még ha erős aszimmetriát hoz is létre.

Az erőszakkal ellentétben a hatalom nem zárja ki a szabadság érzését. Sőt, tudatosan létrehozza, hogy stabilizálja magát. A hatalom síkján is be kell vezetni olyan ideológiákat és legitimációs elbeszéléseket, amelyek a kommunikációs csatornákon keresztül biztosítanak egy aszimmetrikus viszonyt. Az erőszak soha nem narratív. A legkisebb elbeszéléssel, amely mégiscsak egy közvetítés kísérlete, kezdetét veszi a hatalom.

A politika több, mint egy önmagában pozitív jóként megjelenő hatalomért folytatott küzdelem. Ebben a tekintetben túlmegy a „hatalmi politikán”. De a politikai éppily kevéssé merül ki az együttes cselekvésben mint olyanban. A politikai gyakorlat nyomatékos értelemben inkább az együttes cselekvés aktív alakítása vagy befolyásolása,188 ami nem pusztán a megegyezésre irányuló kommunikációt, hanem az érdekek és értékek keresztülvitelét szolgálja. A politika annyiban mindig hatalmi politika, amennyiben a politikai kommunikáció nem választható el a stratégiai cselekvéstől. A pusztán megegyezésre irányuló lét nem csupán politikai, hanem antropológiai, sőt ontológiai tekintetben is absztrakció. Nem a konszenzus, hanem a kompromisszum mint hatalmi egyezség teszi a politikai cselekvést. A compromittere azt jelenti, hogy egy ügy eldöntését egy döntőbírónak engedjük át. A politika tehát a hatalom és döntés gyakorlata.




A hatalom etikája

Carl Schmitt Nomos der Erde (A föld nomosza) című könyvében a talaj jogilag megalapozott erejére, a jog „földi” eredetére hívja fel a figyelmet. A „földfoglalás” volna „az alapítás jogi eljárásának őstípusa”. Ez alapít meg „egy tér jellegű kezdeti rendet, minden további konkrét rend és minden további jog eredetét”.189 A föld birtokbavétele nyitja meg tehát a jogi teret egyáltalán, teszi a földet hellyé. A rend [Ordnung] Schmitt szerint elhelyezés [Ortung].190

Unterwegs zur Sprache című könyvében Heidegger is egy elhelyezésre utal: „A »hely« névszó eredetileg a lándzsa hegyét jelenti. Abban fut össze minden. A hely a legmagasabba és legvégsőbe gyűjt magához.”191 A hely egy rendet, „nomoszt”192 alapoz meg, amely mindent, ami van, hordoz és összeköt, és támaszát, ott-tartózkodását biztosítja. A hely eközben minden erőszak nélkül elhelyez. Az „összegyűjtött” nincs kényszernek alávetve. A heideggeri helyet erős közvetítés tünteti ki. A hely „beragyogja” és „átvilágítja” az összegyűjtöttet, először hagyja sajátjához jutni. Azért „gyűjt magához” „a legmagasabba és legvégsőbe”, mert az összegyűjtöttet nem nyomja el, hanem „először engedi lényegéhez”.

Heidegger érdekes módon nem gondolja tovább a hely morfológiáját. A hely a lándzsa hegyét jelenti. A hegye azt mondja, hogy a hely középpontos. A hely mindent „begyűjt” magához. Struktúrája tehát önközpontú. A lándzsa hegye továbbá minden, csak nem barátságos. Kényszer és erőszak származhat belőle. Az elnyomás és uralom ilyen lehetőségét Heidegger nem veszi fontolóra. A hegyet csak a legmagasabb közvetítés lehetőségének tekinti. A hely azonban közvetítésben nagyon szegény, tehát a lándzsa hegye kényszerként és elnyomásként jelenik meg.

Heidegger az elhelyezést nem hozza kapcsolatba a hatalommal.193 A hely morfológiája azonban lehetőséget ad arra, hogy a helymeghatározást egyenesen a hatalom történéseként értelmezzük. A hely „magához gyűjt”, „magába von”. Minden erő összefut a csúcsban, egy folytonosságot képezve. A hely alapvonása az, hogy magához von. A mindent magához vonás, illetve gyűjtés egy önközpontú folytonosságot képez. A magához vonás és egy folytonosság létrehozása a lokalizációt a hatalom történésévé teszik. Az a „lándzsahegy”, ahol minden „összefut”, a magát akaró hely önösségére utal. Derrida is fölismerte, hogy az önösség képzete és a hatalom összetartoznak: „Az erő (kratosz), hatalom és uralom képzetét az önösség fogalma analitikusan tartalmazza.”194 Ezen az önösségen alapul egy politikai hely szuverenitása is. Tulajdon, ház (oikosz) vagy tőke egyaránt a hely önösségét feltételezi. Eszerint minden hatalmi képződmény önközpontú.

A globalizáció folyamata fellazítja a hatalom területi kötöttségét. A transznacionális hatalmi képződmények, amelyek „kváziállamokként”195 lépnek fel, nincsenek meghatározott területhez kötve. Nem földiek. A hatalom létrehozása vagy bővítése itt nem klasszikus értelemben szükséges „területfoglalás”. Azonban a globalizáció nem gyalulja le teljesen a lokalizáció logikáját. Hiszen az egy olyan önközpontúan szervezett tér létrehozását jelenti, amely mindent magához von és gyűjt. A transznacionális hatalmi képződmények kitörtek ugyan „a területileg, nemzetállamilag szervezett hatalmi játszma ketrecéből”, de nem hely nélküliek. Új tereket szállnak meg, amelyek mindenesetre egyik nemzeti területhez sem kötöttek. A seholban nem lehet hatalmat létrehozni. A globalizáció folyamatában mindenekelőtt a deterritorializálás folyamata kerül a látótérbe. Csakhogy a globalizáció a re-lokalizáció különféle formáit idézi elő. Ebben áll dialektikája.

A hatalmi történés mind a territoriális, mind a „digitális térben”196 helymeghatározás. Ha a globális korban a tér mindenekelőtt digitálisan nyílik meg, akkor a lokalizáció is digitálisan következik be. A hatalom létrehozása és kibővítése ekkor szükségképpen digitális területfoglalás, digitális térnyerés. A hatalom logikája szempontjából nincs lényeges különbség földi és digitális elhelyezés között.197 Annak van itt hatalma, aki a digitális teret meghódítja vagy uralja. A piac is olyan tér, amelyet gazdasági területfoglalással kell megszállni. A piaci részesedésért úgy harcolnak, mint a területekért. A globális piacnak ugyan nincs többé földi kötődése, ám ez nem teszi fölöslegessé a lokalizációt. Itt is érvényes az önpozicionálás, az önmagunk elhelyezése. A „fúziók” és „felvásárlások” pedig nem különböznek lényegesen a területfoglalástól. Növelik a hatalmat.

A hatalom etikussá tételének kérdése a hatalom összegyűjtő struktúrájával kapcsolatban vetődik fel. A hatalom központosít. Mindent maga felé, egy felé gyűjt össze. Vonzódása az egyhez abszolút, a félremaradót vagy a sokfélét csak mint megszüntetendőt veszi tudomásul. Azokat a tereket, amelyek kivonják magukat az egy alól vagy ellenállnak neki, mellék-helyiségként [Ab-Ort] hely-telenítik vagy elértéktelenítik. A kérdés az, van-e a hatalomban mint olyanban erő, sőt barátságosság a mellék-helyiségek újbóli elhelyezésére.198 A hatalom rendelkezik a közvetítés képességével. Ezért a szabadságot nem zárja ki alapvetően. Azonban a hatalmi jellegű közvetítésnek megvannak a határai.

A hatalom önközpontú. A hatalmat mint olyant az önösség lakja. Minden politikai vagy gazdasági hely magára törekszik, magát állítja. Önmaga akarása már eleve benne van a hatalom fogalmában. Ilyen önközpontú törekvés nélkül nem jön létre hatalmi képződmény. Éppen az a „lándzsahegy” mutat erre az önösségre, amely minden hatalmi képződménytől elválaszthatatlan.

A hatalom abszolút voltát egy abszolút immunitás, az én abszolút sebezhetetlensége adja. Ezért Derrida a hatalom etikussá tételét egyfajta „autoimmunitással”199 hozza kapcsolatba, amely az önösség gyengülését idézné elő. Az autoimmunitásnak nyitottságot kell teremtenie arra a „másságra, amelyet egy szuverén hatalom és egy kiszámítható tudás önössége nem tud újra kisajátítani”.200 Derrida fordulata, az „autoimmunitás” azonban nem problémamentes. Sőt, az abszolút rossz lenne, ha totális önpusztításhoz vezetne. Anómiát, anarchiát, a rend vagy a ház (oikosz) teljes pusztulását vonná maga után. Ház nélkül viszont nincs vendégbarátság. A hatalom etikussá tétele mégis azt követeli, hogy a hely túltegyen önközpontú törekvésén, hogy ne csak egynek, hanem a sokfélének és a félremaradónak is teret, sőt pihenőhelyet biztosítson, hogy egy őseredeti barátságosság irányítsa, amely ezt a törekvést, ezt a magát akarását feltartóztatja, sőt elnyomja. A barátságosságból más mozgás ered, mint a hatalomból. A hatalomból mint olyanból hiányzik a másság iránti nyitottság. Az én és az ugyanaz ismétlésére hajlamos. Így a tőkében is, amely, mint a hely, egy csúcspont felé fut, benne van az a törekvés, hogy magát ismételje és magát növelje.

Foucault-nál is megtalálhatók a hatalom etikájának kezdetei. Az 1980-as években egy olyan hatalomfelfogás mellett foglalt állást, amelyet a szabadság eszméje ural. Mogorván reagált, amikor a következő megjegyzéssel szembesült: „Ön mindenütt hatalmat lát, tehát nem marad hely a szabadság számára.” Ezt válaszolta: „Ha minden társadalmi területen hatalmi viszonyokat találunk, ez azért van, mert mindenhol szabadság van.”201 Foucault ekkor megpróbálta a hatalmi viszonyt leválasztani az uralmi vagy kényszerviszonyról, miközben szorosan a szabadsághoz kötötte. Elgondolása szerint a hatalmi viszony nem egyszerűen azért feltételezi a szabadságot, mert először a másik előzőleg meglévő szabadságának elnyomása révén jön létre. A szabadság inkább magának a hatalmi viszonynak fontos, sőt alapvető eleme. Hatalmat eszerint csak „szabad szubjektumok” fölött lehet szerezni. És ezeknek szabadnak kell maradniuk ahhoz, hogy a hatalmi viszony továbbra is fennálljon: „Ahol a meghatározó tényezők a struktúra egészét átitatják, ott nem létezik hatalmi viszony; a rabszolgaság nem hatalmi viszony, hiszen az ember láncba van verve. (Ebben az esetben a kényszerítés fizikai viszonyáról van szó.) Következésképpen nincs olyan, szemtől szemben való konfrontáció hatalom és szabadság között, melyben a kettő kölcsönösen kizárja egymást (a szabadság mindenhol eltűnik, ahol a hatalmat gyakorolják): sokkal bonyolultabb kölcsönhatásról van szó. Ebben a játékban a szabadság éppenséggel úgy jelenhet meg, mint a hatalom gyakorlásához szükséges állapot.”202

Foucault érvelése itt nem egészen szabatos. A rabszolgaság mégiscsak hatalmi viszony, még akkor is, ha a rabszolga láncba van verve. Még mindig megvan a lehetősége, hogy „nem”-et mondjon, vagyis még a halálos fenyegetéssel szemben is megtagadja az engedelmességet urának. Ennyiben a láncba vert rabszolga is szabad. Ugyanis még mindig választhat halál és engedelmeskedés között. Nem csupán a mozgás és menekülés lehetősége, hanem az „igen” teszi a rabszolgaságot hatalmi viszonnyá. Az úr ezzel szemben abban a pillanatban veszíti el hatalmát, amikor a rabszolga minden engedelmességet megtagad. Eközben nem lényeges, hogy a rabszolga láncba van-e verve, vagy lehetősége van megszökni. A minimális szabadság, az „igen”-t vagy „nem”-et mondás lehetősége, a hatalmi viszony előfeltétele. Ez azonban nem igazolja azt a feltevést, hogy a hatalom „játék” volna.

A tiszta erőszakkal ellentétben, amely sem „igen”-t, sem „nem”-et, azaz semmilyen választást nem enged meg, amely a másikat abszolút passzív dologgá teszi,203 a hatalmi viszony tartalmazza az ellenállás lehetőségét. A „nem” az ellenállás egyik formája. A hatalmat birtoklónak szabad elhatározásból abszolút engedelmes alávetettnek is elvileg lehetősége van ellenállni. De a hatalom ott a legnagyobb, ahol a hatalmat birtokló egyáltalán nem találkozik ellenállással. Nemcsak a végtelen erőszak, hanem a végtelen hatalom esetében is hiányzik az ellenállás. Így mindenképpen létezik ellenállás nélküli hatalmi viszony. Foucault szemlátomást nem ismeri fel ezt az együttállást. A küzdelem paradigmáját tartja szem előtt. Ez most versengés formáját ölti: „Ha ugyanis igaz az, hogy a hatalmi viszonyok legmélyén, létük állandó feltételeként jelen van a szabadságelvek által képviselt engedetlenség és egyfajta lényegi csökönyösség, akkor nem létezik hatalmi viszony a kibújás vagy a lehetséges menekülés eszközei nélkül.”204

Foucault új elgondolása szerint a hatalomban benne van a játék mozzanata, amely éppen az uralomban akadályozott, mert az nem enged meg semmi nyitottságot, a „kibújás” semmilyen mozdulatát. Az uralom ilyen fogalma nem problémamentes. Az uralom nem állítható szigorúan szembe a hatalmi viszonnyal. Az uralom olyan állapot, amelyben a hatalmi viszony stabilizálódott. Amellett a játék nyitottsága nem lényegi vonása a hatalomnak. A hatalom egyenesen korlátozni hajlamos a nyitottságot. Lehetséges, hogy a nyitottságtól és instabilitástól való félelem a több hatalom utáni sóvárgást táplálja. A hatalom azzal próbálja megszilárdítani, stabilizálni magát, hogy felszámolja a nyitott játékteret vagy a kiszámíthatatlanság tereit. A hatalmi terek stratégiai terek. A stratégiai nyitottság azonban nem azonos a bizonytalanság olyan élvezetes nyitottságával, amilyen a játékot jellemzi.

Amikor Foucault a hatalmat „nyitott” játékként határozza meg, vagy nyomatékosan „a szabadság eljárásait” igényli, akkor egy olyan hatalomfogalmat alkot meg, amely már tartalmazza a hatalom bizonyos kritikáját. A hatalom mint „nyitott stratégiai játszma”, ahogy maga Foucault is mondja, messze nem az, „amit hatalomnak szoktunk nevezni”.205 Foucault új hatalomelgondolása a szabadság ethoszából ered. Arról van szó ugyanis, hogy „olyan játékszabályokat, vezetési technikákat és akár morált adjunk magunknak, olyan ethoszt, az én olyan gyakorlatát, amely megengedi, hogy a hatalmi játszmában az uralom legcsekélyebb alkalmazásával vegyünk részt”.206 A szabadság ethosza gondoskodik tehát arról, hogy a hatalom ne merevedjen uralommá, hogy nyitott játék maradjon.

A hatalmi logika szempontjából nem vitatható, hogy a hatalmi viszony egy minimális szabadságot előfeltételez. Így nem lehetséges hatalmi viszony egy passzív dologgal, amely egyáltalán semmilyen ellenállást nem fejt ki. Foucault azonban nyomatékos értelemben használja a „szabadság” fogalmát. Az a szabadság, amellyel ő a hatalmi történést összeköti, messze túlmegy a hatalmi logika szerinti minimális mértéken. A hatalmi történést „a szabadság gyakorlatával” kapcsolja össze, amely „felszabadulást” feltételez „a kényszer morálja” alól.207 Foucault feltűnésmentes áttérését a szabadságról mint a hatalmi viszony strukturális előfeltételéről a szabadság etikájára homályos érvelés jellemzi. A szabadságot mint a hatalmi viszony strukturális elemét hallgatólagosan etikai minőséggé változtatja. Az azonban nincs benne a hatalomban mint olyanban. Ezzel a hatalmi logikától a hatalmi etikához vezető nagyon törékeny átmenettel alapozza meg a hatalom és az uralom különbségét.

A „szabadság eljárásain”208 alapuló foucault-i hatalomfelfogás túl ködös. Foucault szemlátomást megpróbálja összevezetni a hatalmat és a szabadságot. De Hegellel ellentétben, akinél „a szabad hatalom” elgondolása a közvetítésre és megbékélésre irányul, Foucault a hatalmi történést mindvégig küzdelmes történésnek tekinti. Ezt azonban nyitott versengéssé változtatja vagy enyhíti, amely nem csúcsosodik ki uralomban. Ezáltal a hatalmat játékos lebegésben tartja. Ez a hatalomfelfogás nagyon mesterkélt. Ezért távol van a valóságos hatalmi történésektől.

Foucault gondolkodását az 1980-as években a szabadság eszméje uralta. Új hatalomfelfogását is a szabadság ilyen nyomatéka befolyásolta. Az etika, Foucault szerint, „a szabadság gyakorlata”. A szabadság „az etika ontológiai feltétele”.209 Foucault az öngondoskodás antik gyakorlatára hivatkozik, amelynek arra kell szolgálnia, hogy „megszabaduljunk attól, amitől függünk, amit nem uralunk, amelynek nem vagyunk urai”, „egy zárt, teljes önmagunkra vonatkozást alakítsunk ki”,210 vagyis önmagunk birtokába jussunk. Ehhez a szabadsággal felérő öngondoskodáshoz a hatalom helyes használatának gondja is hozzátartozik. A hatalommal való visszaélés e szerint az etika szerint abból ered, hogy az ember „élvezetei rabjává” vált. Ez a szabadság elvesztését, az „önmagunk okozta szolgaságot” vonja maga után: „Az egyén hozzáállása önmagához, a mód, ahogyan vágyaival szemben saját szabadságát biztosítja, uralma önmaga felett az állam jólétének és helyes berendezkedésének egyik alapeleme.”211 Foucault a görög–római gondolkodásból kiindulva az öngondoskodás gyakorlatával köti össze a hatalommal való helyes bánás képességét. A „veszély, hogy másokat uralunk és zsarnoki hatalmat gyakorolunk”, eszerint abból származik, hogy „az ember nem vigyázott magára, és saját vágyai rabja lett”.212 Ezért arról van szó, hogy „kiszabaduljunk a (mások felett gyakorolt) zsarnoki tekintély és a (vágyai) zsarnokságában élő lélek közti körforgásból”. Magunk „tökéletes uralása” a politikai hatalomgyakorlás „belső szabályozó elve”. Foucault Platónt idézi: „A legkirályibb ember az önmagán is királyi hatalmat gyakorló ember (baszilikosz, baszileuón heautu).”213

Problematikus itt az összefüggés feltételezése a zsarnoki hatalom gyakorlása és a vágyai zsarnokságát elszenvedő lélek között. A tökéletes önuralom alapvetően nem zárja ki az erőszakos uralmat. Továbbá az én gondja teljesen különválhat a mások iránti gondtól. A célirányos kapcsolatot öngondoskodás és a másik iránti gond között egyedül az a számítás teremti meg, hogy a mások jóléte végső soron saját jólétemet szolgálja. Ezen a cseregazdasági körkörösségen túl az én etikája nem képes a másikat az én horizontjába befogadni. Továbbá különbséget kell tenni hatalom és erőszak között. A „zsarnoki hatalom” valójában erőszak. Hiszen nem képes közvetítésre. A hatalomnak ellenben be kell vonnia a másikat, hogy lelkébe fészkeljen, hogy elpusztíthatatlanná váljon. A hatalomnak a közvetítésre is gondja van. Sohasem vak. A közvetítésre vak zsarnokság ezzel szemben destabilizálja a hatalmat.

Az öngondoskodás Foucault-nál etikai elv rangjára emelkedik, miközben elismeri elsőbbségét a mások iránti gonddal szemben: „Nem kell a mások iránti gondot az öngondoskodás elébe helyezni; etikai értelemben abban a mértékben lesz első az öngondoskodás, ahogy az önvonatkozás ontológiailag az első.”214 Ezek szerint minden további nélkül az etika és az ontológia folytonosságából kell kiindulnunk? Etika és ontológia különbsége nem éppen abban van, hogy az etikában kérdéses az önvonatkozás ontológiai elsőbbsége? A nyomatékos értelemben etikaitól nem elválaszthatatlan az olyan ontológia megkérdőjelezése, amely az önvonatkozást teszi az első helyre?

Foucault hatalometikája az öngondoskodás etikáján alapul. Az ént tartva szem előtt nem képes felszabadítani azokat a tereket, amelyek túlmennek a hatalom intencionalitásán, vagyis a visszatérésen önmagához.215 Hiszen a hatalom maga is az én vagy a szubjektivitás jelensége. Foucault hatalometikája nem nyitja meg a hatalmat a másiknak, ami az önmagához való visszatérés ellenmozgását megteremtené. Azt a barátságosságot sem tudja létrehozni, amely éppen azt engedné meglátni, ami az öngondoskodás háztartásában nem jelenik meg.

Foucault érdekes módon ragaszkodik az önbirtoklás paradigmájához. Láthatóan elkötelezett az iránt az európai kultúra iránt, „amely mindig újra megkísérli helyreállítani az én etikáját és esztétikáját”.216 Ehhez a hagyományvonalhoz számítja Montaigne, Baudelaire és Schopenhauer mellett Nietzschét is. Igaz, hogy Nietzsche hatalomfilozófiája az én etikájának és esztétikájának vonásait hordozza. Egyúttal azonban olyan dinamikát vagy dialektikát fejleszt ki, amely túlvezet a hatalmon.

Az ember, követeli Nietzsche, legyen magával szemben is őszinte! Az élet „lényegileg az idegennek és a gyengébbnek a kisajátítása, megsebzése, leigázása, alávetés, keménység, a saját formák rákényszerítése, bekebelezés, s legalábbis, legalábbis, kizsákmányolás”.217 A kizsákmányolás nem egy „romlott vagy tökéletlen és primitív társadalom” sajátja. „Szerves alapműködésként” „az élő lényegéhez” tartozik. „A hatalom tulajdonképpeni akarásának folyománya, amely éppen az élet akarása.” Minden élő test „növekedni fog akarni, terjeszkedni, túlsúlyra vergődni – nem valamiféle normalitásból vagy immoralitásból, hanem mert él, és mert az élet éppen maga a hatalom akarása”.218

Hatalmat gyakorolni itt annyi, mint a másikra kényszeríteni magunkat, a másikon mintegy túlnőni, túlburjánozni, azaz a másikban folytatódni vagy a másikon keresztül egy folytonosságot, az én kontinuumát kifeszíteni. A hatalom sajátos magát akarás. A hatalom magától nem képes a magát akarás ilyen intencionalitásával szemben ellenmozgást létrehozni, olyan odafordulást a másikhoz, amely nem volna egyidejűleg visszatérés önmagához, olyan gondot a másik iránt, amely túlmenne az öngondoskodáson. A hatalom ehhez az állandó magához viszonyuláshoz és önélvezethez van kötve, a szüntelen visszatéréshez önmagához: „A hatalom érzése először hódító, majd uraló (szervező) – saját fenntartásához igazítja azt, amit legyűrt, és ehhez tartja meg a legyűrtet magát.”219

Nietzsche a hatalmat nem korlátozza az emberi viselkedésre. Inkább általában az élő elvének rangjára emeli. Így már az egysejtűek is hatalomra törnek: „Vegyük a legegyszerűbb esetet, a primitív táplálkozásét: a protoplazma kinyújtja állábait, keres valamit, ami ellenáll neki – nem éhségből, hanem a hatalom akarásából.”220 Az igazságot is hatalmi történésként értelmezi. Az ugyanis nem egyéb, mint nézőpont, amelyet a hatalmas mint sajátját másokban testesít meg, és ezáltal folytatja magát. Az uralom médiuma. A szépség is a hatalom ökonómiájának engedelmeskedik: „A formák kíméletlen fejlődése: csak a legerősebbek a legszebbek: győztesként szilárdan tartják magukat, és típusuk vidám szaporítói lesznek.”221 A hatalom biztosítja egy típus szaporodását. Ezáltal folytonosságot biztosít. A filozófus is arra törekszik, hogy saját nézőpontját meghosszabbítsa, és ezáltal folytassa magát. Így értelmezi Nietzsche Platón hitét, „hogy maga a filozófia is egyfajta kifinomult nemi és nemzési ösztön”.222

A „hódítás”, „kizsákmányolás” vagy „sebzés” tehát „az élő lényegéhez” tartoznak. A hatalom akarását tükrözik, amely az élőt átlelkesíti. Minden élő növekedni akar, terjeszkedni, túlsúlyra vergődni. A hatalom ilyen általános, mindenható akarásával szemben felvetődik a nehéz kérdés: honnan akkor „a túlságosan-élő ellenakarata”, amely „az erős lélek nyugalmát” jellemzi?223 Nietzsche nyilvánvalóan nem hagyja a hatalmat a kizsákmányolás vagy elnyomás negatív formájában kimerülni. Inkább más minőségekkel keveri, amelyek radikálisan megváltoztatják jellegét. Így beszél „igazságosságról” mint „egy körültekintő hatalom működéséről”.224 A kizsákmányoló vagy elnyomó hatalom is messzemenően körültekintő lehet. Mindaddig azonban, amíg önközpontú marad, a tágas körültekintés végső soron csak az ént érinti. A tágasság ugyanis csak azért vétetik fel a pillantásba, hogy az én körét kibővítse. A hatalom csak akkor akarhat kitekinteni a tágasságba, az ebben a tágasságban lakozó dolgokra, ha valami megérinti, ami nem hatalom, ami nem az én körül kering. Így az igazságosság a maga „emelkedett, tiszta, éppannyira mélyen, mint szelíden tekintő objektivitásával”225 nem tisztán a hatalom hatása. „Gondos szeme”,226 amellyel a kicsihez és mulandóhoz fordul, nem a hatalom szeme. A hatalom a szelíd tekintetű barátságosság ilyen „leggyöngédebb érzését”227 nem ismeri. Csak egy külső, nem a hatalomnak tulajdonítható minőség segítheti hozzá a hatalmat egy tágas, távoli, barátságos pillantáshoz.

Az igazságosság, jobban megnézve, olyan mozgást létesít, amely a hatalom begyűjtő struktúrájával ellentétes. A hatalom ugyanis az egybe vonást hordozza. Így nem származik belőle barátságosság a sok, sokféle, sokrétű, a félremaradó vagy elsodródó iránt. Az igazságosság ezzel szemben „mindennek azt akarja adni, ami megilleti, legyen az eleven, halott, valós vagy kigondolt”.228 Tehát nem önközpontú, és nem is középpontos. Nietzsche a továbbiakban „a meggyőződések ellenségének” nevezi. Az igazságos jobban hallgat a dolgokra, mint magára. A meggyőződéstől való eltekintés egyben eltekintés magától. Arról van tehát szó, hogy a dolog javára többet halljunk, a pillanatnyi meggyőződésen túl, amely mindig magunkat illető meggyőződést hordoz, többet lássunk. Az igazságos megtartja magának ítéletét, amely mindig túl korai. Az ítélet már a másik elárulása lenne: „Ritkább önmegtartóztatás. – Az emberségnek gyakorta nem csekély jele, ha valaki nem akar mást megítélni, és még attól is őrizkedik, hogy gondoljon róla valamit.”229 Úgy gyakoroljuk az igazságosságot, hogy meggyőződésünket, véleményünket a másikról lebegtetjük, hogy hallgatunk, odahallgatunk, hogy ítéletünket, azaz saját énünket visszatartjuk. Mert az én mindig túl korán jön a másik számára. A hatalomból mint olyanból nem származhat ilyen sajátos önmegtartóztatás. A vonakodást az nem ismeri. A hatalom mint olyan soha nem vonakodik megítélni a másikat, vagy róla gondolkodni. Sokkal inkább ítéletekből és meggyőződésekből áll.

Egyedül egy „messzemenően körültekintő”, vagyis „gondos szemű” hatalom helyezhet el anélkül, hogy mellék-helyiségeket hozna létre. Így egy igazságos helyet alapoz meg, amely „mindennek azt adja, ami megilleti”. Nietzsche nem elégszik meg ezzel az igazságossággal. Nyilvánvalóan egy határtalan barátságosság lebeg a szeme előtt, amely megkülönböztetés nélkül mindenkit, mindent szívesen lát: „[…] minden leendőt, bolyongót, keresőt, szökevényt szívesen látok itt! Egyetlen barátságom ezentúl a vendégbarátság!”230 Ez a sajátságos vendégbarátság „mindennek” többet ad, mint ami megilleti. Ebben különbözik a vendégszerető hely az igazságos helytől. A hely Heideggernél is igazságos hely annyiban, hogy „beragyogja és átvilágítja az összegyűjtöttet, először hagyja saját lényegéhez jutni”. De nem képes azt a határtalan vendégszeretetet kifejteni, amely arra is igent mondana, ami az „összegyűjtésen” kívül esik.

Nietzsche a Virradatban a keresztény felebaráti szeretettel az arisztokratikus barátságosságot állítja szembe: „Egy másfajta felebaráti szeretet. – A fölizgatott, hangoskodó, kiegyensúlyozatlan, ideges lény képezi a nagy szenvedély ellentétét: ez csendes, sötét lángként lappang az ember belsejében minden hőt összegyűjtve, hideg és közönyös formát kölcsönöz az embernek kifelé, sőt bizonyos szenvtelenség bélyegét nyomja rá vonásaira. Az ilyen ember időnként képes ugyan a felebaráti szeretetre – ám ez másféle érzés, mint a társas lényeké és tetszeni vágyóké: finom, tapintatos, könnyed barátságosság ez; mintegy kinéznek váruk ablakán, amely erődjük, ugyanakkor börtönük is – idegen földre, a szabadba, a másikba pillantanak, ami oly jót tesz nekik.”231 Ezt az arisztokratikus barátságosságot,232 amelyben az én még saját énje foglya lenne, Nietzsche feltétel nélküli vendégszeretetté terjeszti ki, amely nem ismer többé „szenvtelenséget”, az én várát, erődjét. Egy „veszélyes gondatlanságról” van szó, „a túl gazdag lélek gondatlanságáról, amely nem törődik barátokkal, csak a vendégszeretetet ismeri, csak a vendégszeretetet gyakorolja és csak ahhoz ért. – Szív és ház nyitva mindenkinek, aki be akar térni, legyen bár koldus, nyomorék vagy király.”233 Ez a feltétlen vendégszeretet szemben áll azzal a barátsággal, amelyik a barátban „második ént”234 lát. Azért „veszélyes gondatlanság”, mert nem az öngondoskodás gyakorlása, mert nem az énnel törődik.

A hatalom önközpontú ökonómiája alapján nem magyarázható meg, miért tesz olyan jót annak a hatalmas várúrnak az idegen, a másik megpillantása. Hiszen ezt a pillantást nem a hódítás szándéka táplálja. Ugyanilyen kevéssé magyarázható meg, miért éli meg börtönként várát a hatalmas. Mi bírja rá arra, hogy kitekintsen a másikra, pillantását egészen megnyissa az idegenre? Mi bírja rá a hatalmast az arisztokratikus barátságosságon túlmenő, megkülönböztetés nélküli, feltétlen, aszimmetrikus barátságosságra?235 Hogyan képes egy önközpontú hatalom mindezt a barátságosságot, másikért-valót magából létrehozni?

Nietzsche problematikus módon mégiscsak a hatalomra vezeti vissza a barátságosságot, nevezetesen arra a hatalomra, „amely túlcsordulni igyekszik”.236 A bőkezűség olyan „késztetés, amit a hatalom többlete hoz létre”.237 Ennek megfelelően a hatalom önközpontú vonása nem válik kérdésessé. A hatalom e moráljának lényegi vonása éppen az „öndicsőítés”.238 Valóban visszavezethető „a gazdagság ajándékozni, adni vágyó tudata” az „öndicsőítésre”? Az alapjául szolgáló intencionalitás minden adományt ismét ki fog sajátítani. A hatalmas magának tetszeleg az adásban mint hatalma kifejeződésében. A kegy értelme mintegy a hatalmas hatalmának és énjének legmagasabb fokú igenlése. Az adó önmagát élvezi. Ez az önélvezet azonban lehetetlenné teszi a „túlcsordulást”. Hiszen az elárasztja az ént. Éppen az önmagához való visszatérés lehetetlenségét jelzi ez a túl.

Nietzsche a továbbiakban az előkelőt a „csőcselékkel”, az „erőszakosan-úrival” állítja szembe: „Ezért van szükség, ó testvérem, egy új nemességre, amely minden csőcseléknek és erőszakosan-úrinak ellenzője és újra felírja új táblákra a szót: »nemes«.”239 Nietzsche itt különbséget tesz az előkelő hatalom és a hatalom mint erőszakos uralom között. Feltételezi azonban, hogy nem a hatalom mint olyan nemes. Az nem a hatalom hatása, hogy a hatalmas elveti a közönségest, és az előkelőség aurájával veszi körül magát. A hatalom nem képes arra, hogy önmagából kiindulva a „túlcsordulás” állapotába lendüljön, ami az előkelőt jellemzi. A hatalomtól elválaszthatatlan sóvárgás miatt soha nem idézheti elő „a teltség érzetét”. A teltség vagy a túlcsordulás nem egyszerűen a hatalom felhalmozásának eredménye. A hatalom alighanem soha nem mentes a hiányérzettől.

A hatalom egyedül még „túlcsordulva” sem sodorhatja a lelket olyan „veszélyes gondatlanságba”, „amely csak a vendégszeretetet ismeri”. Önközpontúsága miatt soha nem képes arra a határtalan vendégszeretetre, amely „mindenki” előtt megnyitja a házat. Nietzsche nagyon jól tudja, hol terem az én ökonómiájának engedelmeskedő vendégszeretet: „Vendégbarátság. – A vendégbarátság szokásainak értelme, hogy megbénítsa az idegenben az ellenségességet. Ahol az idegenben nem érzik mindjárt az ellenséget is, ott a vendégbarátság mérséklődik; csak addig virágzik, amíg gonosz előfeltevése virágzik.”240

A barátságosság nem a hatalom belső tulajdonsága. A hatalmat valaminek érintenie kell, ami nem önmaga, hogy annak lehetséges közvetítésével közvetítse magát. A barátságosság is közvetítés, sőt a közvetítés erős formája. De hiányzik belőle a hatalom intencionalitása, nevezetesen a szubjektivitás „hegye”. A barátságos hely abban különbözik a hatalom helyétől, hogy az elszigeteltet vagy a félremaradót nem kizárólag az egy folytonossága felől érzékeli, hanem a maga így-létében engedi fényleni. A barátságosság a hatalomszerű lokalizációra támaszkodva helyez el. Így nem hoz létre mellék-helyiséget. Ellene hat a hely-telenítésnek, amelytől a hatalom nem egészen mentes.

Még ott is, ahol a hatalom „túlcsordulva” feltétlen „vendégbarátságnak” mutatkozik, a hatalom másával határos. Egyfajta felsőbbrendű hatalommá válik, amely a hatalom sajátos megszüntetését tartalmazza. Belőle származik az a korlátlan adás, amelyet a visszatérés önmagához, a magát akarása nem képes újra kisajátítani, az adás, amely mintegy tudattalanul és szándéktalanul történik, egy határtalan barátságosság, amely akár a mások iránti gond előtt, minden nyomatékos másokért-való előtt bekövetkezik.

Figyelemreméltó Nietzschét, a „hatalom akarásának” ezt a szokatlan filozófusát hallgatni, amikor a hatalom és az akarás mását idézi meg: „Kint az ablak előtt ott van a gondolatokban gazdag ősz a szelíden melengető, tiszta napfényben, az északi ősz, amelyet úgy szeretek, mint legjobb barátomat, mert olyan higgadtan és kívánságok nélkül öntudatlan. A gyümölcs lehull a fáról, széllökés nélkül […] teljes csöndben hull alá, és boldogan. Semmire sem vágyik a maga számára, és mindent odaad magából.”241 Felidéződik itt egy ahol, amely kívánságok nélkül öntudatlan, sőt önzetlen, névtelen242 és vágytalan.

„A hatalom akarásának” nietzschei filozófiája, amely Foucault szerint „az én etikája és esztétikája”, egy nemológiához vezet, a senki etikájához és esztétikájához, egy szándék nélküli, sőt vágytalan barátságossághoz.243 Nietzschének mindig újra hallania kellett azt az isteni hangot, amely felszólítja, hogy adományozza oda magát, ürítse ki magát senkivé:

Ajándékoznál, fölösleged elajándékoznád,
ám te magad vagy a legfölöslegesebb!
Légy okos, gazdag!
Magad ajándékozd szét előbb, ó, Zarathustra!244

97 Martin Heidegger: Nietzsche. Der Wille zur Macht als Kunst. In uő: Gesamtausgabe. 43. Szerk. Bernd Heimbüchel. Frankfurt am Main, Klostermann, 1985. 70.

190 Tillich is megállapítja a hatalom helyfüggőségét: „A léthatalom egy hely birtoklásának hatalma. Ebből származnak az összes társadalmi csoport küzdelmei a térért. Ez az alapja a földrajzi tér rettentő fontosságának és a földrajzi tér birtoklásáról folyó vitának minden hatalmi csoportban.” („Die Philosophie der Macht”, 229.)

191 Martin Heidegger: Unterwegs zur Sprache. Pfullingen, Neske, 1959. 37.

192 Martin Heidegger: Wegmarken. Frankfurt am Main, Klostermann, 1967. 191.

193 Jóllehet Heidegger azt a célt tűzi maga elé, hogy a hatalmat „a maga lényegében metafizikailag vonja kérdőre” (Die Geschichte des Seyns, in uő: Gesamtausgabe, 69, szerk. Peter Trawny, Frankfurt am Main, Klostermann, 1998, 66.), a hatalmat csak a „mesterkedés” negatív formájában gondolja el. Semmilyen pozitivitást nem tulajdonít neki. Így a „hatalmat nem igénylőt” (uo. 70.) állítja szembe vele. Az a „nomosz”, amely nem „az emberi ész csinálmánya” lenne, de a „tartósság tapasztalatát”, „minden magatartás tartását” (Wegmarken, 191.) biztosítaná, eszerint nem igényelne hatalmat. Heidegger előtt így rejtve marad az összefüggés összegyűjtés, logosz és hatalom között.

194 Jacques Derrida: Schurken. Zwei Essays über die Vernunft. Frankfurt am Main, Suhrkamp, 2003. 36. (Eredeti kiadása: Voyous. Deux essais sur la raison. Párizs, Galilée, 2003.)

195 Beck: Macht und Gegenmacht, 104.

196 Lásd uo. 96. „Különösen a gazdaság fejlesztett ki ilyesféle metahatalmat, miközben kitört a területileg, nemzetállamilag szervezett hatalmi játszma ketrecéből, és a territoriális gyökerű államokkal szemben új hatalmi stratégiákat hódított meg a digitális térben.”

197 A globális világpiac mint olyan nem hatalmi képződmény, még diffúz értelemben sem. Gazdasági vagy politikai hatalmi képződmények sokaságában szóródik szét, ami lehetetlenné teszi egy átfogó hatalmi képződmény kialakítását. Egy teljesen diffúz hatalom nem hatalom. A teljes szétszórtság eltünteti ugyanis azt az önközpontú intencionalitást, amely egy hatalom létrehozásához szükséges volna. Beck ezzel szemben a globális világgazdaságot „diffúz hatalomként” feltételezi, amely szerinte azért diffúz, „mert egy középpont, felróhatóság és világos felelősségi struktúra nélküli anonim hatalomról van szó” (uo. 103.). Egy transznacionális vállalkozás ezzel szemben hatalmi képződmény. Decentralizált szervezete nem jelent strukturális szétszórtságot. Inkább stratégiai szóródásról van szó. Egy decentralizált szervezet akár több hatalmat is eredményezhet, mint egy centralizált.

198 Mindenekelőtt a totalitárius hely hoz létre mellék-helyiségeket, amelyeket nem szabad ilyenként megjelentetni, és a hely részeként elismerni. Így a lágerek mellék-helyiségek. Amikor azonban Agamben a „tábort” „annak a politikai térnek a rejtett mátrixává” emeli, „amelyben élünk” (Homo sacer, 238.), akkor a mellék-helyiséget problematikus módon a hely alapjaként értelmezi. A hely létrehozhat mellék-helyiséget, ám a hely nem azon alapul. A közvetítés magas fokával rendelkező hely nem hat helytelenítően. Így a homo liber, a talán eljövendő ember nem feltételezi szükségképpen a homo sacert, aki a mellék-helyiség jogokkal nem rendelkező lakója lenne. A mellék-helyiség lehetősége mindenesetre ismét fölveti a hely, azaz a hatalom etikussá tételének kérdését.

199 Derrida: Schurken, 206.

200 Uo. 198.

201 Foucault: Freiheit und Selbstsorge, 20. Le kell szögeznünk ugyanakkor, hogy Foucault hatalomelemzéseit nagymértékben a küzdelemmodell uralta: „Világos, hogy mindaz, amit az utóbbi években csináltam, a küzdelem–elnyomás modellből indult ki, és ezt próbáltam meg máig is alkalmazni, ezt voltam kénytelen végiggondolni, azért is, mert egy egész sor ponton még nincs kellőképpen kidolgozva, és azért is, mert azt hiszem, hogy éppen az elnyomás és a háború e két fogalmát kell jelentősen módosítanunk, vagy talán egészen fel is adnunk. Mindenesetre úgy vélem, hogy pontosabban át kell gondolni ezeket. […] Az elnyomás fogalmának alaposabb újragondolása azért is szükséges, mert az a benyomásom, hogy noha ma széles körben alkalmazzák a hatalmi mechanizmusok és hatások leírására, ezek elemzésére teljességgel alkalmatlan.” (Dispositive der Macht, 74.) A küzdelem–elnyomás modellt illető szkepszise ellenére Foucault az 1970-es években nem tett kísérletet arra, hogy a szabadságot a hatalom lényegi vonásává emelje. A hatalom produktív jellegét, amelyről a Felügyelet és büntetésben szó volt, ismét hagyta elmerülni „mindenki elkeseredett harcában mindenki ellen”. A Felügyelet és büntetés utolsó mondata nem a szabadság sejtelmébe, hanem az örökös „csatazajba” torkollik.

202 Michel Foucault: „A szubjektum és a hatalom”. In Testes könyv II. Szerk. Kiss Attila Atilla, Kovács Sándor s.k. és Odorics Ferenc. Szeged, Ictus, 1997. 285. Ford. Kiss Attila Atilla.

203 Lásd uo. 283–284. „Az erőszak viszonya testre vagy dolgokra irányul; kényszerít, megtör, keresztre feszít, elpusztít, vagy becsapja az ajtót minden más lehetőség előtt. Ellentettje csak a passzivitás lehet, és ha bármiféle ellenállásba ütközik, nincs más választása, mint hogy megpróbálja minél kisebbre csökkenteni azt. Ezzel szemben hatalmi viszony csak két olyan elemre épülve jöhet létre, amelyek mindegyike elengedhetetlenül szükséges ahhoz, hogy a viszony valóban hatalmi viszony legyen. Az egyik ilyen feltétel az, hogy a »másik« (aki felett a hatalmat gyakorolják) mindvégig teljes egészében cselekvő személyként legyen elfogadva. A másik feltétel pedig abban áll, hogy a hatalmi viszonnyal való szembekerülés során válaszok, reakciók, eredmények és lehetséges újítások egész mezeje tárulhat fel.”

214 Foucault: Freiheit und Selbstsorge, 15.

215 Amikor Foucault a hatalmat a másik viselkedésének meghatározására irányuló kísérletként határozza meg, ami nem egyebet jelent, mint önmagánál lenni a másikban, vagy a másikban önmagamhoz visszatérni, akkor mégiscsak a hatalom önközpontú jellegét ismeri el.

231 Nietzsche: Virradat, 288. 471.

232 Ez az arisztokratikus barátságosság még nem lát szívesen különbség nélkül mindenkit. Vö. Nietzsche: Nachgelassene Fragmente 1887–1889. KSA, 13. 9. „Megelégedni az emberekkel, és szívből nyitott házat tartani: ez liberális, de nem előkelő. Az elfüggönyözött ablakokról és zárt szekrényekről ismerjük meg az előkelő vendégszeretetre képes szívet: legjobb helyiségeiket, a legcsekélyebbeket is üresen tartják, vendégeket várnak, akikkel megelégednek.”

233 Nietzsche: Nachgelassene Fragmente 1885–1887. KSA, 12. 67.

234 Arisztotelész: Nikomakhoszi etika. Budapest, Európa, 1987. 1169b, 1170b stb. Ford. Szabó Miklós.

235 A határtalan barátságosság szemben áll azzal a kommunikatív barátságossággal is, amely a csere elvén alapul. A barátságosság mint kommunikatív „technika” ugyanis az a „képesség”, „hogy saját véleményünk és várakozásunk kifejezését akkorra tartogatjuk, amikor a megfelelő pillanat elérkezik”. A várakozás idejét „hasznosan azzal töltjük ki, hogy elfogadjuk a másik beállítását”. A kommunikatív barátságosságot „saját elvárásaink helyes időzítése és a másik önbemutatásának a kímélete vezérli”. Rendszerelméletileg kifejezve, „formális rendszerek rugalmas külső illesztésére” szolgál. (Niklas Luhmann: Funktionen und Folgen formaler Organisation. Berlin, Duncker & Humblot, 1995. 361. sk.) Egy „rendszer” akkor „barátságos”, amikor a másikat segíti abban, hogy jó képet alakítson ki magáról, vagyis lehetővé teszi sikeres önbemutatását. A „barátságosnak” a másikkal „úgy kell bánnia, amilyennek az látszani szeretne”. A barátságosság mint tapintat „az a magatartás, amellyel A olyannak mutatja magát, amilyenre B-nek mint társnak szüksége van ahhoz, hogy olyan lehessen, amilyennek A előtt mutatni szeretné magát”. (Niklas Luhmann: Rechtssoziologie. Opladen, Springer, 1987. 34.) A kommunikatív barátságosság mint technika tehát nem aszimmetrikus szerkezetű. A barátságosság a megfelelő pillanatot lesi, amelyben saját várakozásait vagy véleményeit, vagyis önmagát a kommunikatív csere mezejére bocsátja. A passzív vagy aktív odafigyelést, amely a másikat sikerült önbemutatáshoz segíti, eközben saját önbemutatásunk kerülőútjának tekintjük. A kommunikatív barátságosság tehát csereművelet, amelyet az öngondoskodás működtet.

236 Nietzsche: Túl jón és rosszon, 127.

237 Uo.

238 Nietzsche: Nachgelassene Fragmente 1882–1884. KSA, 10. 508.

239 Friedrich Nietzsche: Így szólott Zarathustra. Könyv mindenkinek és senkinek. 11. Budapest, Szenzár, 2020. 274. Ford. Kurdi Imre.

240 Nietzsche: Virradat, 232–233. 319.

241 Friedrich Nietzsche: Levél F. Rhodénak 1869. október 7-én. In uő: Briefwechsel. Kritische Gesamtausgabe. Abteilung 2. 1869–1879. Band 1. Briefe. April 1869 – Mai 1872. Szerk. Renate Müller-Buck és mások. Berlin, De Gruyter, 1977. 61. sk.

242 Név nélkül nem jön létre hatalom. „Isten” egyenesen a név. A senkinek nincs hatalma. A hatalom valaki jelensége. Vö. Nietzsche: Virradat, 285, 464. „Távolról sem nemes lelkű dolog mindig az adakozót és az ajándékozót játszani, és a saját arcunkat mutatni ehhez! Egészen más viszont adakozni és ajándékozni, de titokban tartott névvel és személytelenül! Vagy teljesen névtelenül, akár a természet, amelyben éppen az örvendeztet meg minket mindennél jobban, hogy itt végre nem találkozunk ajándékozóval és adakozóval, semmiféle »kegyes arccal«. – Persze ti ezt az örömet is megrontjátok magatoknak azzal, hogy egy istent tettetek e természetbe, így aztán megint minden elveszítette szabadságát s ismét beállt az elnyomás.” (A szerző kiemelése.)

243 Egy szándék nélküli barátságosság etikája ismeri azt a természetességet, azt a csöndet vagy senkisséget, amelyben lehull egy gyümölcs, „vágytalanul és öntudatlanul”, és boldogan, akár ellentétben Lévinas etikájával, amelynek nyomatékos „másokért-valósága” minden csöndet megtör.

244 A leggazdagabbak szegénységéről. In Friedrich Nietzsche versei. Budapest, Európa, 1989. Ford. Tandori Dezső.




nav.xhtml

    
  
    		Borító


    		Címlap


    		Tartalom


    		
      Mi a hatalom?
      
        		Előszó


        		A hatalom logikája


        		A hatalom szemantikája


        		A hatalom metafizikája


        		A hatalom politikája


        		A hatalom etikája


        		Jegyzetek


      


    


  





OEBPS/Fonts/OSR.ttf


cover.jpeg
>
Ml A
HATALOM?






OEBPS/Fonts/OSB.ttf


OEBPS/Fonts/OSI.ttf


OEBPS/Images/Typotex_Logo.png
i

TYPOTEX





OEBPS/Fonts/OSBI.ttf


